Nyadi kunchi pengelikun, pengerai

MENYA kitai bansa Iban sigi udah belabuh ngena adat kitai meseti nungkun api dapur bilik rumah panjai abis nadai sekali dalam sebulan.

Reti nya bala orang ti nguan langkau kebun enda tau enda pulai ke rumah panjai sida ngambika enda ngelanggar atur tu. Endang bisi ukum tunggu ditagaka kena nentuka semua enda tau enda pulai nungkun api ba dapur diri. Tu ukai atur sebuah rumah panjai aja tang endang semua rumah panjai bisi ngena atur bakatu laban mali ku penemu Iban enti bilik enda ditungkun api ba dapur. Bilik deka nyadi kelalu chelap tegal nadai ditungkun sereta diangatka ulih api dapur. Penyelap tu tau nyadi penanggul enti kelalu lama. Bilik pan baka kitai mensia mega, bisi semengat, tau ngasaika penyelap. Enda salah baka kitai mensia ti gegetar kelalu chelap ngujungka kitai enda ulih enda bekumbun ngena pua tebal. Tang bilik nadai pua – iya enda ulih bekumbun baka kitai mensia. Nya alai iya begunaka pengangat ari tungkun api dapur awakka semampai dalam pengelikun, dalam pengerai baka orang ti empu bilik nya.

Ba genap rumah panjai sigi bisi komiti meratika pekara tu lalu bejalaika tanggung pengawa mansik sereta ngeletak ukum tunggu ngagai sebarang sapa empu bilik nadai nungkun api dapur dalam pengelama timpuh sebulan tauka lebih. Ukum tunggu nya deka dibayar ngagai tuai rumah lalu pulai nyadi tibang belanja rumah panjai nya.

KEMERAN BETAMPUNG PENDIAU

Pekara tu endang bisi sangkut paut enggau pengeran kitai Iban nguan sereta terus angkunka pendiau betampung ba rumah panjai. Kemeran betampung pendiau nya meh nyadi tali seput ti nentuka rumah panjai terus meruan dikemeranka semua kitai bansa. Kebuah pia laban nya meh nyadi batang pendiau kena ngempung kitai Iban kenyau ari kelia nyentukka kemaya haritu. Rumah panjai meh pengempung semua batang pengawa Iban.

Dulu ari tu penulis bisi udah ngenang pasal rumah panjai ti nyadi pun enggau panggau penempa adat asal Iban dalam pengawa bumai betupi, sereta mega semua pampang pengarap asal Iban dikena bumai, pengidup ngemerankan ruang bilik, pengidup enggau pengawa bukai ba rumah panjai, adat enggau atur pasal pengerai enggau semua utai bukai mega.

Berindik ari tu genap iku orang ke nguan siti rumah panjai nya mesti kena serangkung atur penyerakup, nadai ngira tuai biak. Kaul diri menyanak, diri sebilik endang siti ari utai ke beguna. Kebuah pia laban genap iku mensia ba rumah nya enda tau enda bebasa ka pangan diri.

“Nya alai bala sida anembiak endang dilalau bebasaka orang ke tuai agi, lebih agi apai indai, aki ini diri empu. Nya kebuah semua orang serumah menya endang mayuh agi bala diri sebilik. Sida kiruh amat ka pengidup pangan, senang tauka tusah. Enti senang, semua senang. Enti bisi penusah, semua sama besaup ngelempungka iya. Enti bisi bulih ngasu, bulih jelu, sigi diemparu sama enggau diri serumah, lalu pia mega enti bulih ikan bulih undang enggau pemakai bukai endang selalu bebagi enggau diri serumah, nadai kala diempa nengali,” ku petunggal penulis Luya Jonathan Bedindang Ensu ke bejalaika opis luya iya empu di Miri.

Bedindang mansutka penemu tu lebuh bekenang enggau penulis sebedau Kubit-19 tu datai mangka sereta ngachau pengidup mensia mayuh di menua tu sereta di serata dunya mega.

“Ka tambah nya, enti bisi buah baka engkeranji, sibau, kembayau, rian, pakan enggau buah ke bukai, bala orang ke bempu pun buah nya menya seruran ngemai bala sida serumah bukai niki, lalu bebagi sama bela,” ku Bedindang .

ANGKUN BEGULU

Nya seiti ari kebuah rumah panjai endang belama nyadi palan ke dikesayau semua kitai Iban, lebih agi iya ke endang agi angkunka pendiau begulu baka ba rumah panjai ke mai mayuh penguntung ngagai semua. Kitai mega ngasai, enti lebuh maya bisi pengerami, lebih agi Gawai Dayak ke diintu ninting taun, bala kitai Iban ari menggeri sigi gagit deka begawai ba rumah panjai, laban dia meh alai ti andal sereta angkun ati berami. Mayuh agi pengerami Gawai kitai ba menggeri nadai banding enggau Gawai ba rumah panjai, laban intu rumah panjai nadai ngemeranka pangkat, renggat umur enggau pemisi, tang dikira sebaka magang.

Bepun ari pengelikun ba rumah panjai kenyau ari kelia, nya alai semua anembiak redak endang nemu sida mesti bebasa sereta sama besukungka tuai rumah ke nyadi pun semua pengawa ba rumah. Taja pan ukai reti nya iya enda tau enda nemu semua adat asal, beburung enggau utai bukai. Tang selalu kitai tetemuka tuai rumah endang sigi nemu adat asal Iban. Nyadi ba pengawa bukai baka beburung enggau utai bukai nya tau enda ibuh nemu laban tu endang bisi orang ke nemu burung enggau mimpi. Pia mega baka mela burung enggau mimpi nya tau dikereja orang bukai, enda ibuh tuai rumah.

LANDIK NGEMPUNG

Sebarang sapa ti nyadi tuai rumah endang dikarapka ulih ngempung semua nembiak redak, nyaga sereta nanggam adat ba rumah panjai. Iya mega dikarapka ngadu laya enggau penyarut ke bisi nyadi antara nembiak iya. Ketegal tu tuai rumah enda tau enda sikar lalu nemu atur enggau adat. Iya endang orang ke ngatur laya, chara enggau utai bukai ngena jalai lurus lalu enda ulih bepinang benibung; reti nya nadai tau bechiping.

Lebuh ke ngatur leman tauka penyarut, laya sida serumah, tuai rumah enda tau enda nemu tusun tunggu nunda ka adat Iban. Ba senentang tu iya tau ngulih ka atur penyampau ukum tauka tunggu ari bup tauka belalauka tusun ukum ti diberi perintah ngagai sida.

Penyampau tunggu ti dikena orang jeman dulu nitih bup ke digaga niang Benedict Sandin Iban Adat & Augury ungkup menua Bagi Kedua suba munyi ti udah dipadahka aku dulu ari tu nyangka bisi diubah tauka nadai dikena agi.

Nyadi enti penyalah nya besai, tuai rumah tau mai pekara nya ngagai pengulu tauka ngagai kunsil. Orang dua iku tu tau mega mai kes ngagai Magistrate Court.

Semua penyalah nyengkaum enchuri, masung, bisi tebunuhka orang tegal saru tauka sengaja nya dibai ngagai perintah magang. Penyalah baka ditemu butang tau diatur tuai rumah. Ba senentang tuai rumah enda tau enda munuh manuk ambika enselan tekala nya. Utai tu enda tau enda diaduka enggau jampat. Kebuah pia, takutka laki tauka bini seduai ke udah ditemu butang nya malas tauka ngemedis enggau jalai kasar seduai ke salah butang.

Enti utai bakanya bisi nyadi ari tegal tuai rumah laun munuh manuk sereta laun madah ngagai sida serumah bukai, tuai rumah nya empu tau kena ukum.

Nembiak diatu jarang bendar nemu pasal tusun tunggu enggau adat asal rumah panjai. Kebuah pia, mayuh apai indai sida empu endang kurang penemu pasal pekara nya. Kitai enda ulih ngutuk sapa-sapa laban pengidup rumah panjai udah jauh bebida lalu ngejang ari asal iya kelia.

Taja pia, kitai patut semua temegah ati laban rumah panjai mengkang nyadi pengempung kitai Iban. Bala kitai Iban ti diau di nengeri, nyuwa rumah tauka diau ba rumah diri empu endang semampai enda rari ari rumah panjai. Jarang ti nadai rumah panjai agi. Ti kitai nadai bilik diri empu, bilik menyadi tauka kaban bukai pan tau ga ditapat endur nemuai tauka datai ari menggeri nguang gawai enggau pengerami tauka rabat.

Taja jauh ari menggeri endur sebarang sapa orang ke kereja ba opis perintah tauka kompeni, kitai Iban endang mengkang angkunka rumah panjai. Penyauh nya nadai nagang sida pulai ke rumah diri empu maya bisi pengerami, kelebih agi Gawai Dayak.

Pia mega maya bisi penusah baka rabat, jarang ti enda pulai ke menua. Bisi sekeda rumah panjai di Saratok ngeletak ukum ngagai orang ti enda ulih datai maya bisi pengerami tauka penusah. Ukum tunggu nya berat, bisi sampai ngagai RM2,000 sekali kena ukum. Kebuah pia, laban nya ngira pemesai belanja kena ngintu bilik diri maya bisi rami tauka rabat. Tang orang ti enda ulih pulai ke menua nya nadai bantah mayar ukum tunggu nya laban endang udah disetuju semua ari pun nyadi adat rumah panjai nya. Taja pia, ukai semua rumah panjai ngena ukum ti sama penyampau.

Orang ti enda ulih datai nguangka penusah tauka pulai ke menua sama berami nya ukai tegal enggai tang nyangka bisi penekul bukai. Semua kitai Iban endang nadai ati deka ninggal tauka muai rumah panjai. Mayuh bendar penguntung enggau penyamai sereta pengelebih kitai terus diau betampung.

Nya alai ngagai diatu rumah panjai terus nyadi palan dikerindu, dikesayau semua.

Oleh TELESA EMPERAN

See author's posts


KUALA LUMPUR: Ringgit dijangka diniagakan dalam jajaran kecil dengan kecenderungan menurun antara 4.19 dan 4.21 berbanding dolar AS minggu ini kerana perang yang berlanjutan di Ukraine berpotensi memberi kesan kepada sentimen pasaran, kata seorang penganalisis.

Ketua Ekonomi Bank Islam Malaysia Bhd, Mohd Afzanizam Abdul Rashid berkata bagaimanapun, kenaikan ringgit juga mungkin boleh berlaku memandangkan harga minyak mentah Brent kekal pada paras tinggi melebihi AS$100 setong.

Beliau berkata, menerusi petunjuk dan panduan yang jelas daripada Rizab Persekutuan (Fed) Amerika Syarikat (AS) mengenai kenaikan kadar faedah, nampaknya pasaran telah menjadi lebih pasti dan meyakinkan bahawa pemulihan ekonomi telah berjalan dengan baik.

Jawatankuasa Pasaran Terbuka Persekutuan (FOMC) AS pada Rabu memutuskan untuk menaikkan kadar dana Fed sebanyak 25 mata asas menjadikan kadar faedah penanda aras kepada 0.50 peratus.

“Bagaimanapun, risiko itu berkemungkinan rendah tetapi berimpak tinggi seperti perang di Ukraine berpotensi mempengaruhi sentimen pasaran,” katanya kepada Bernama.

Sementara itu, Perjanjian Perkongsian Ekonomi Komprehensif Serantau (RCEP) telah berkuat kuasa secara rasmi untuk Malaysia pada Jumaat, membuka jalan kepada negara untuk menyepadukan ke dalam perjanjian perdagangan bebas terbesar di dunia yang melibatkan 15 negara dengan jumlah penduduk melebihi 2.2 bilion.

Mohd Afzanizam berkata, ia boleh memberi pengisian kepada pasaran tempatan kerana pakatan perdagangan akan membolehkan akses yang lebih baik kepada pasaran baharu.

“Pada masa sama, ia membolehkan perniagaan kita mempelbagaikan sumber mereka untuk bahan mentah, mengurangkan risiko penumpuan berlebihan di satu negara tertentu.

“Ia juga boleh memberi insentif kepada penggiat tempatan untuk meningkatkan kemahiran dan kapasiti produktif mereka untuk bersaing dengan negara anggota RCEP,” katanya.

Berasaskan mingguan, ringgit naik berbanding dolar AS kepada 4.1930/1975 daripada 4.1940/1975 pada minggu sebelumnya.

Mata wang tempatan itu diniagakan bercampur-campur berbanding mata wang utama lain bagi asas Jumaat hingga Jumaat.

Ia meningkat berbanding yen Jepun kepada 3.5259/5300 daripada 3.5858/5891 dan merosot berbanding pound Britian kepada 5.5100/5159 daripada 5.4828/4874.

Ringgit susut berbanding dolar euro kepada 4.6370/6420 daripada 4.5991/6030 dan berkurangan berbanding dolar Singapura kepada 3.0924/0960 daripada 3.0802/0832 sebelum ini.- Bernama

See author's posts


Poseidon, dron bawah air tanpa pemandu Rusia mulakan ujian pertama

VLADIVOSTOK: Rusia dijadual menjalankan ujian laut pertama dron bawah air tanpa pemandu, Poseidon pada musim panas ini, lapor Xinhua memetik saluran berita Rusia pada Jumaat.

Percubaan dengan tumpuan utama untuk menilai prestasi enjin nuklearnya, akan dijalankan dari kapal selam berkuasa nuklear Belgorod, lapor agensi berita Rusia RIA Novosti

Kapal selam berkuasa nuklear Belgorod yang dilengkapi dron bawah air tanpa pemandu Poseidon, akan ditempatkan dalam pasukan itu pada 2023, menurut Laksamana Nikolai Yevmenov, ketua komander Tentera Laut Rusia.

Poseidon yang dikuasakan oleh enjin nuklear yang berfungsi terutamanya sebagai torpedo nuklear, mampu menghantar muatan nuklear ke pantai musuh.

Dron itu berukuran 20 meter panjang, 1.8 meter lebar dan berat 100 tan. – Bernama-Xinhua

See author's posts


KPDNKK tidak berkompromi isu kenaikan harga

MIRI : Kementerian Perdagangan Dalam Negeri, Koperasi dan Kepenggunaan (KPDNKK) Cawangan Miri tidak akan berkompromi dengan mana-mana peniaga yang didapati menaikkan harga barangan harga terkawal sesuka hati semasa musim perayaan Hari Raya Puasa tahun ini.

Ketua Cawangannya Joe Azmi Jamil berkata, sekiranya terdapat peniaga atau pemilik premis perniagaan berdegil pihaknya tidak teragak-agak  mengenakan tindakan tegas terhadap mereka.

Katanya, denda sehingga RM100,000  atau tiga tahun penjara atau kedua-dua sekali bakal dikenakan kepada peniaga individu yang gagal mematuhi seksyen 11 Akta Kawalan Harga dan Antipencatutan 2011.

Bagi syarikat pula denda hingga RM500,000 atau kompaun RM250,000sekiranya melakukan kesalahan yang sama.

“Para peniaga yang ada menjual barangan kawalan musim perayaan dinasihati supaya sentiasa mematuhi peraturan-peraturan yang telah ditetapkan, sekiranya gagal maka tindakan undang-undang akan diambil,”katanya.

Beliau berkata demikian  selepas menjalankan pemeriksaan bekalan dan harga sempena Skim Harga Maksimum Musim Perayaan (SHMMP) Hari Raya Puasa 2021 di pasar raya Boulevard Hypermarket di sini,semalam.

Mengenai pemeriksaan tersebut, Joe  berkata, pihaknya mendapati kesemua barangan kawalan yang dijual mengikut harga  yang telah ditetapkan.

“Bekalan barangan juga mencukupi untuk perayaan Hari Raya Puasa,” ujarnya.

Tambah beliau, untuk SHMMP Hari Raya Puasa 2021 yang telah berkuat kuasa pada 21 April hingga 20 Mei akan datang depan, sebanyak sembilan jenis barang telah disenaraikan oleh kerajaan sebagai barangan harga terkawal.

Ia terdiri daripada ayam hidup, ayam standard, ayam super, daging lembu import, telur ayam gred A, B dan C, ikan kembung termasuk ikan mabung dan ikan selayang.

Beliau berkata, pihaknya akan sentiasa menjalankan pemeriksaan dari masa ke semasa bagi memastikan tiada peniaga yang menaikkan harga di bawah SHMMP ini.

“Sekiranya terdapat barangan kawalan SHMMP Hari Raya Puasa yang dijual melebihi harga maksimum yang ditetapkan, orang ramai juga boleh melaporkan ke Pejabat KPDNHEP Cawangan Miri ditalian 085-412862 atau menerusi website eAduan.kpdnhep.gov.my,” ujarnya.

Oleh Liong Chai Ling

See author's posts


Kerajaan Sabah tolak Akta Laut Wilayah 2012 – Hajiji

KOTA KINABALU: Kerajaan negeri Sabah kekal dengan pendirian untuk menolak penguatkuasaan Akta Laut Wilayah 2012 (Akta 750) yang mengehadkan sempadan maritim negeri sehingga tiga batu nautika (5.5 kilometer) sahaja dari pantai, kata Ketua Menteri, Datuk Seri Hajiji Noor.

Menyatakan pendirian  kerajaan Sabah itu pada Mesyuarat Majlis Tindakan Pelaksanaan Perjanjian Malaysia 1963 (MA63) di Kuching, hari ini, Hajiji, berkata akta itu menghalang keupayaan Sabah untuk mengenakan undang-undangnya sendiri ke atas perkara yang melangkaui tiga batu nautika di laut.

Sambil memberi contoh mengenai perkara itu, beliau berkata ini akan menghalang keupayaan negeri dalam isu berkaitan cukai jualan negeri Sabah terutamanya melibatkan produk petroleum dan kuasa pihak berkuasa Sabah dalam isu imigresen.

“Sabah berpendapat bahawa sempadan lautnya hendaklah melebihi 200 batu nautika mengikut Perintah Borneo Utara (Perubahan Sempadan) dalam Majlis 1954,” katanya, dalam satu kenyataan, di sini, hari ini.

Pada 23 Sept 2021, Hajiji pada persidangan Dewan Undangan Negeri (DUN) Sabah, berkata pendirian kerajaan Sabah ialah hak sempadan negeri hendaklah seperti dinyatakan mengikut Perintah Borneo Utara (Perubahan Sempadan) dalam Majlis 1954 yang meliputi pentas benua.

Mesyuarat Majlis Tindakan Pelaksanaan MA63 di bangunan DUN Sarawak, hari ini, pengerusikan Perdana Menteri, Datuk Seri Anwar Ibrahim dan dihadiri  Timbalan Perdana Menteri, Datuk Fadillah Yusof, Hajiji, Premier Sarawak, Tan Sri Abang Johari Tun Openg serta Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali.

Sementara itu, Hajiji berkata kerajaan negeri mengalu-alukan pengumuman Perdana Menteri bahawa semua isu tertunggak dalam MA63 telah melepasi proses perbincangan dan kini dalam peringkat pelaksanaan.

“Satu-satunya isu adalah mengenai teknikal dan kami berharap dapat bekerjasama dengan kerajaan Persekutuan bagi memastikan semua tuntutan kami diselesaikan sepenuhnya.

“Kerajaan Sabah mempunyai keyakinan dan kepercayaan penuh terhadap kepemimpinan Datuk Seri Anwar Ibrahim dalam menyelesaikan tuntutan MA63 secara baik tidak lama lagi.

“”Ini adalah faedah bersama kedua-dua kerajaan negeri dan Persekutuan dalam usaha membawa kemajuan dan kemakmuran di seluruh negara untuk rakyat,” katanya.

Hajiji berkata kerajaan Sabah juga mengalu-alukan pengiktirafan Perdana Mdenteri bahawa Malaysia terdiri daripada tiga entiti iaitu Sabah, Sarawak dan Semenanjung Tanah Melayu seperti dinyatakan dalam MA63. – Bernama.

See author's posts


Kerjasama rakyat dalam perangi wabak Cacar Monyet

KUCHING: Penularan wabak cacar monyet telah menarik perhatian Timbalan Premier, Datuk Dr. Sim Kui Hian untuk mengingatkan rakyat Sarawak agar memainkan peranan dan bekerjasama dengan Jabatan Kesihatan Negeri(JKN) Sarawak dalam memerangi wabak tersebut.

Menurut Dr Sim Kui Hian, Pertubuhan Kesihatan Dunia telah mengumumkan cacar monyet sebagai kecemasan global yang ketiga selepas Polio dan Covid-19.

Oleh itu, JKN Sarawak ingin menasihatkan orang awam untuk mengambil langkah berjaga- jaga bagi mengurangkan risiko jangkitan.

Menurut JKN Sarawak, antara peranan yang perlu dimainkan oleh orang awam adalah orang awam yang mempunyai gejala perlu mendapatkan rawatan dan mengesahkan diagnosis oleh pengamal perubatan.

“Pesakit yang dijangkiti haruslah mengisolasi diri daripada orang lain yang mungkin berisiko mendapat jangkitan dan kontak kepada kes cacar monyet diminta untuk menjalani isolasi kendiri di rumah dan memantau tanda serta gejala cacar monyet selama 21 hari dari tarikh terakhir pendedahan kepada kes. Selepas itu, mereka perlu mendapatkan nasihat daripada pegawai kesihatan di fasiliti kesihatan terdekat.

“Penjaga yang menjaga pesakit cacar monyet adalah di nasihatkan memakai peralatan perlindungan diri (PPE) semasa mengendalikan pesakit,” menurut JKN Sarawak dalam satu kenyataan media.

JKN Sarawak juga menasihati agar orang awam mengelak kontak kepada sebarang bahan, seperti cadar katil serta pakaian yang telah digunakan oleh pesakit cacar monyet dan haiwan yang berpotensi untuk membawa penyakit tersebut.

Orang awam juga dinasihati agar mengamalkan penjagaan kebersihan tangan yang betul selepas kontak dengan pesakit atau haiwan yang dijangkiti, cuci tangan dengan air bersih dan sabun atau gunakan cecair pembasmi kuman berasaskan alkohol.

Oleh SHAHRUL QAIZAT

See author's posts


Taliban hulur salam persahabatan

KABUL: Pemangku Menteri Luar Afghanistan, Amir Khan Muttaqi memaklumkan Taliban sedia bekerjasama dengan mana-mana negara termasuk Amerika Syarikat  (AS) dan tidak ‘dikawal’ oleh mana-mana negara.

Beliau menggesa negara di seluruh dunia untuk menjalin hubungan rasmi dengan Taliban kerana peperangan sudah berakhir di negara ini.

Menurutnya, Taliban tidak akan membenarkan negara itu digunakan sama sekali sebagai tapak operasi kumpulan bersenjata bagi melancarkan serangan terhadap negara lain.

“Aspek keselamatan sentiasa dijaga di seluruh negara dan kita sentiasa bersedia serta bersikap terbuka terhadap pelaburan langsung asing,” jelasnya.

Minggu lalu, Menteri Luar Perancis, Jean-Yves Le Drian berkata, negara itu menolak untuk memberi pengiktirafan atau mempunyai sebarang hubungan dengan kerajaan Taliban.

Setiausaha Agung Pertubuhan Bangsa-Bangsa Bersatu (PBB), Antonio Guterres pula menjelaskan adalah ‘mustahil’ untuk membekalkan bantuan kemanusiaan kepada Afghanistan tanpa menjalinkan kerjasama dengan Taliban.

“Saya percaya adalah amat penting untuk menjalinkan hubungan dengan Taliban buat masa sekarang bagi membantu segala aspek yang menjadi kebimbangan komuniti antarabangsa,” katanya.

Beliau yakin bantuan dapat dimanfaatkan oleh Taliban bagi melihat perubahan terhadap hak asasi manusia.

Sehingga kini, belum ada mana-mana negara menyatakan persetujuan mengiktiraf pentadbiran Taliban di Kabul.

Situasi itu menyebabkan krisis ekonomi berlanjutan di Afghanistan yang sangat bergantung harap kepada bantuan luar sejak 20 tahun lalu.

Bagaimanapun, Amir Khan berterima kasih kepada komuniti antarabangsa yang berjanji menyalurkan bantuan lebih AS$1 bilion (RM4.16 bilion) kepada Afghanistan semasa persidangan penyumbang PBB  di Geneva.

Dalam pada itu, Amir Khan mengutuk tindakan AS terhadap kerajaan baharu Taliban kerana menghentikan bantuan ekonomi selepas kumpulan itu mengambil alih Afghanistan, bulan lalu.

Dalam ucapan pertama kepada pihak media sejak Taliban mengumumkan pembentukan kerajaan sementara minggu lalu, Muttaqi berkata, kumpulan itu tidak akan membenarkan ‘mana-mana negara’ mengenakan sekatan atau embargo terhadap Afghanistan termasuk AS.

“Kita bantu AS sehingga proses pemindahan individu terakhir, namun, malang sekali bukan sahaja AS tidak berterima kasih bahkan membekukan aset negara ini,” katanya.

Sejak Taliban mengambil alih Afghanistan 15 Ogos lalu, Rizab Persekutuan AS, Tabung Kewangan Antarabangsa (IMF) dan Bank Dunia memotong dana ke negara itu sehingga menyebabkan masalah kecairan tunai yang meluas dalam ekonomi akibat kebergantungan kepada tunai yang tinggi.-AFP

See author's posts


Rumah daif bertukar TERATAK IMPIAN

KOTA SAMARAHAN: Kehidupan Pak Samad semakin bermakna setelah memiliki sebuah rumah baharu yang kini dinamakan ‘Teratak Impian’ di Kampung Baru Hilir, di sini.

Pak Samad atau nama sebenarnya Samat Bujang yang dahulu mendiami sebuah pondok using yang daif.

Menurut Pak Samad dalam nada yang sedih, sebelum ini dia tinggal bersama isterinya, namun malangnya, isteri Pak Samad Allahyarham Sauti Awang Noor tidak berkesempatan melihat kediaman tersebut siap apabila beliau meninggal dunia beberapa hari lalu.

Teratak tersebut dibina atas rasa simpati dan keprihatinan Pusat Khidmat DUN Muara Tuang yang dipimpin oleh Ahli Dewan Undangan Negeri (ADUN) Muara Tuang, Dato Idris Buang.

Seterusnya, beliau berkata, kediaman tersebut mula dibina sejak 25 Oktober dan siap sepenuhnya pada 10 Disember lepas dengan kos sebanyak RM46,000 dan dengan reka bentuk serta cita rasa yang bercirikan kemodenan ‘English Cottage’.

Sementara itu, beliau memberitahu kepada media selepas Majlis Penyerahan Kunci ‘Teratak Impian Pak Samad’ bahawa, beliau sendiri kerap turun memantau bagi memastikan kediaman tersebut siap mengikut masa yang telah ditetapkan.

Katanya, kehidupan daif Pak Samad telah diketahuinya susulan kisahya dikongsi dalam media sosial sejak tiga tahun lepas.

“Projek seperti ini merupakan yang pertama dilaksanakan bagi membantu golongan yang memerlukan bantuan dan kami akan membuat pemantauan berterusan bagi mengenal pasti golongan tersebut.

“Manakala peralatan dan perabot rumah Pak Samad ini telah disumbangkan ikhlas oleh saya sendiri, isteri dan ahli keluarga termasuk juga kakitangan Pusat Khidmat DUN Muara Tuang,” jelasnya.

Pada ketika itu, Pak Samad memberitahu beliau kini mendiami rumah baharu itu bersama dua orang anak perempuannya yang masih belum mendirikan rumah tangga.

“Saya sangat bersyukur dan merakamkan penghargaaan kepada semua yang terlibat khususnya Pusat Khidmat DUN Muara Tuang yang dipimpin oleh Dato Idris,” jelasnya.

See author's posts


Covid-19 jejas pendapatan isi rumah bandar, luar bandar dengan ketara

KUALA LUMPUR: Krisis ekonomi akibat pandemik Covid-19 telah menjejaskan pendapatan isi rumah dengan ketara sama ada di bandar mahupun di luar bandar, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata, ini berdasarkan Laporan Anggaran Pendapatan Isi Rumah dan Insiden Kemiskinan 2020 yang menunjukkan purata pendapatan kasar bulanan isi rumah di peringkat nasional telah menurun kepada RM7,089 pada tahun itu berbanding RM7,901 pada 2019.

“Memang tidak dinafikan terdapat jurang pendapatan di antara (isi rumah) bandar dan luar bandar akibat pembangunan luar bandar yang lebih perlahan.

“Mengikut survei pendapatan isi rumah oleh Jabatan Perangkaan Malaysia pada 2019, purata pendapatan isi rumah di bandar adalah sebanyak RM8,635 sebulan berbanding RM5,004 bagi isi rumah di luar bandar,” katanya pada sesi soal jawab persidangan Dewan Negara di sini, semalam.

Beliau menjawab soalan Senator Datuk John Ambrose mengenai kesan Covid-19 terhadap jurang pendapatan antara golongan bandar dan luar bandar serta usaha kerajaan dalam mengurangkan jurang tersebut.

Menjelaskan selanjutnya, Mustapa berkata, jurang terbabit bukan hanya dari segi pendapatan, sebaliknya kerajaan turut memberi perhatian terhadap jurang pembangunan secara keseluruhan termasuk dalam aspek jalan luar bandar, akses kepada bekalan air dan elektrik serta infrastruktur digital dan elemen lain.

Oleh itu katanya, kerajaan akan terus menambah baik aspek kesejahteraan penduduk luar bandar dalam usaha mengurangkan jurang pembangunan dengan melaksanakan pelbagai inisiatif jangka masa pendek dan panjang.

Menurutnya, bagi jangka panjang, usaha akan terus dilaksanakan untuk mempercepat pembangunan luar bandar, terutama di kawasan terpencil tertentu dalam Rancangan Malaysia Ke-12 seperti penyediaan infrastruktur dan perkhidmatan, mempelbagai dan merancakkan aktiviti ekonomi, memanfaatkan sepenuhnya guna tanah untuk ekonomi luar bandar serta merancakkan semula industri kotej luar bandar.

“Strategi jangka pendek dan panjang yang akan dilaksanakan oleh kerajaan ini bukan sahaja bagi meningkatkan pendapatan dan taraf hidup isi rumah luar bandar, sebaliknya akan turut menyumbang kepada pembangunan kawasan luar bandar secara keseluruhan,” katanya.

– Bernama

See author's posts


30,000 pekerja dapat manfaat ERP

KUALA LUMPUR: Setakat Mei lepas, hampir 30,000 pekerja yang terjejas dan hilang pekerjaan mendapat manfaat Program Pengekalan Pekerjaan (ERP) melibatkan pembayaran berjumlah RM103 juta, kata Menteri Sumber Manusia Datuk Seri M. Saravanan.

Beliau berkata tiga sektor paling terkesan dan berisiko tertinggi untuk hilang pekerjaan ialah pembuatan, perhotelan dan pelancongan.

“Mungkin (akan) makan masa yang lebih lama untuk mengembalikan (semula) sektor-sektor ini, khususnya perhotelan dan pelancongan,” katanya kepada media selepas Majlis Penyerahan Watikah Pelantikan Pertubuhan Keselamatan Sosial (Perkeso) di sini, semalam.

Menurutnya, pelbagai inisiatif diperkenalkan kementeriannya untuk membantu pekerja sektor perhotelan dan pelancongan yang terjejas, termasuk memberi latihan semula kemahiran dan latihan meningkatkan kemahiran.

Dalam pada itu, beliau menggesa agar pembinaan Pusat Rehabilitasi Perkeso di zon utara khususnya di Perak disegerakan.

“Walaupun ini adalah inisiatif bekas menteri sumber manusia (terdahulu), saya lihat ini satu pendekatan yang berkesan untuk mengatasi masalah rakyat yang memerlukan bantuan dari segi rehabilitasi, jadi yang mana betul kita teruskan,” katanya.

Terdahulu, Pengerusi Lembaga Perkeso Tan Sri Dr Mohammed Haniffa Abdullah serta Ahli Lembaga Perkeso, Ahli Panel Pelaburan, Ahli Jawatankuasa Insurans Pekerjaan, Ahli Jawatankuasa Keselamatan Sosial Pekerjaan Sendiri dan Ahli Lembaga Pusat Rehabilitasi PERKESO Sdn Bhd menerima watikah pelantikan masing-masing.

Turut hadir Ketua Setiausaha Kementerian Sumber Manusia Datuk Amir Omar dan Ketua Eksekutif Perkeso Datuk Seri Mohammed Aman Datuk Aziz Mohammed.– Bernama

See author's posts


Harga MSM dijangka naik

MALAYSIA merupakan pengeluar minyak sawit kedua terbesar.

KUALA LUMPUR: Malaysia dijangka mendapat manfaat apabila pengimport minyak sawit mengalihkan permintaan dari Indonesia ke Malaysia berikutan langkah mengejut dan tidak dijangka oleh Indonesia untuk mengenakan larangan eksport ke atas komoditi itu.

Selain itu langkah berkenaan juga akan meningkatkan lagi harga minyak sayuran global secara keseluruhan, kata Public Investment Bank.

Indonesia, pengeluar dan pengeksport minyak sawit utama dunia mengumumkan keputusannya untuk mengenakan larangan eksport ke atas komoditi itu mulai 28 April sehingga notis selanjutnya dalam usaha negara itu untuk menangani kenaikan harga minyak masak domestik.

Malaysia merupakan pengeluar minyak sawit kedua terbesar.

Eksport minyak sawit Indonesia membentuk kira-kira 57 peratus daripada eksport minyak sawit global dan 32 peratus daripada eksport minyak sayuran global.

“Langkah mengejutkan itu dibuat di tengah-tengah kebimbangan yang memuncak mengenai pengetatan bekalan minyak sayuran global.

“Sebagai tindak balas kepada langkah yang tidak dijangka itu, harga minyak kacang soya melonjak kepada rekod tertinggi pada US$1,795 satu tan (US$1=RM4.34) manakala niaga hadapan minyak sawit meningkat RM36 kepada RM6,349 satu tan,” katanya sambil mengekalkan saranan ‘overweight’ ke atas sektor perladangan.

Dalam notanya semalam, ia turut menyatakan dengan larangan eksport berkenaan, terdapat sedikit ruang untuk peserta perladangan huluan untuk merundingkan harga yang lebih tinggi dengan bahagian penapisan.

“Berdasarkan gabungan terkini cukai eksport minyak sawit mentah (MSM) dan levi eksais MSM sebanyak US$575 (RM2,415) satu tan, ditambah pula dengan cukai eksport MSM sebanyak RM474 satu tan di Malaysia, kami berpendapat Indonesia kini berdagang pada tahap harga diskaun MSM yang sangat ketara iaitu RM4,800 satu tan berbanding Malaysia RM6,773 satu tan.

“Peserta perladangan Malaysia seperti Genting Plantation, KLK, Sime Darby Plantation dan TSH yang mempunyai pendedahan kukuh kepada pasaran Indonesia, tidak akan dapat menguasai  sepenuhnya prestasi harga MSM semasa yang kukuh berikutan duti eksport yang tinggi dan dasar eksport sifar,” katanya. – Bernama

See author's posts


Pembuat filem Jepun dipenjara

YANGON: Junta Myanmar memenjarakan seorang pembuat filem Jepun selama 10 tahun kerana menggalakkan perbezaan pendapat terhadap tentera dan melanggar undang-undang komunikasi elektronik, kata Sumber Diplomatik semalam.

Tentera menyekat kebebasan akhbar sejak rampasan kuasa tahun lalu, menangkap wartawan dan jurugambar serta membatalkan lesen penyiaran ketika negara itu dilanda huru-hara.

Toru Kubota dijatuhi hukuman oleh mahkamah di Penjara Insein Yangon kelmarin, kata seorang diplomat di Kedutaan Jepun di Myanmar, sambil menambah bahawa perbicaraan pembikin filem itu kerana melanggar undang-undang imigresen masih diteruskan.

Kubota, 26, ditahan berhampiran perhimpunan antikerajaan di Yangon pada Julai lalu bersama dua warga Myanmar.

Mahkamah menjatuhkan hukuman penjara tujuh tahun kepada Kubota kerana melanggar undang-undang komunikasi elektronik, dan tiga tahun kerana menggalakkan perbezaan pendapat, kata sumber itu.

Pertuduhan berbeza pendapat membawa hukuman penjara maksimum tiga tahun dan digunakan secara meluas dalam tindakan keras terhadap pembangkang terhadap rampasan kuasa.

Perbicaraan seterusnya bagi pertuduhan imigresen akan berlangsung Rabu hadapan, tambah sumber itu.

Kubota tiba di Myanmar pada Julai dan sedang menjalani penggambaran dokumentari yang memaparkan seorang warga Myanmar, rakannya Yoshitaka Nitta memberitahu sidang akhbar di Tokyo pada Ogos lalu.

‘Sebuah tamparan’

Tokyo ialah penderma utama kepada Myanmar dan mempunyai hubungan lama dengan tentera negara itu.

Selepas rampasan kuasa, Jepun mengumumkan ia menghentikan semua bantuan baharu, walaupun ia tidak lagi mengenakan sekatan individu ke atas komander tentera dan polis.

Penjara Kubota adalah satu ‘tamparan’ bagi Tokyo, kata Phil Robertson dari Human Rights Watch.

“Sudah tiba masanya untuk Jepun berhenti bermain permainan, dan bergerak menyokong sekatan antarabangsa sebenar yang akan memerah sumber pendapatan junta.”

Pada September, Kementerian Pertahanan Jepun berkata ia menghentikan program latihan untuk anggota tentera Myanmar mulai tahun hadapan berhubung hukuman mati junta terhadap aktivis pro-demokrasi.

Tindakan itu dibuat sebagai tindak balas terhadap hukuman mati oleh junta terhadap empat tahanan politik pada Julai lalu, penggunaan hukuman mati pertama negara itu dalam beberapa dekad, yang mencetuskan kemarahan antarabangsa.

Kubota ialah wartawan asing kelima yang ditahan di Myanmar, selepas warga Amerika Syarikat (AS) Nathan Maung dan Danny Fenster, Robert Bociaga dari Poland dan Yuki Kitazumi dari Jepun yang mana kesemua mereka kemudiannya dibebaskan dan dihantar pulang.

-AFP

See author's posts


Skim Pembiayaan PKS PENJANA bernilai RM1.315 bilion diluluskan

KUALA LUMPUR: Kerajaan meluluskan sejumlah 6,973 permohonan melibatkan nilai pinjaman sebanyak RM1.315 bilion di bawah pembiayaan Perusahaan Kecil dan Sederhana (PKS) Pelan Jana Semula Ekonomi Negara (PENJANA) setakat 26 Februari 2021 berbanding RM1.258 bilion pada minggu sebelumnya.

Menteri Kewangan, Tengku Datuk Seri Zafrul Tengku Abdul Aziz berkata, peruntukan keseluruhan sebanyak RM2 bilion di bawah program itu mengutamakan PKS yang belum pernah mendapat pinjaman daripada bank sebelum ini.

Bagi Pembiayaan Mikro Kredit Penjana, beliau berkata sejumlah RM391.9 juta telah disalurkan setakat 26 Februari dan memanfaatkan seramai 11,708 PKS mikro.

“Ini merupakan peningkatan sebanyak RM28.5 juta, manakala PKS mikro yang mendapat manfaat telah meningkat sebanyak 934,” katanya semasa membentangkan laporan Unit Pelaksanaan dan Koordinasi Stimulus Ekonomi Antara Agensi Nasional (Laksana) ke-44 pada Khamis.

Tengku Zafrul berkata, Bumiputera Relief Financing (BRF) yang diperkenalkan oleh Perbadanan Usahawan Nasional Bhd (PUNB) dengan dana RM200 juta, menyaksikan 641 PKS menerima dana sebanyak RM182.8 juta setakat 26 Februari 2021.

Bagi Program Subsidi Upah (PSU) 1.0 pula, beliau berkata sehingga 30 September 2020 iaitu tarikh tutup PSU 1.0, seramai 322,177 majikan dan 2.64 juta pekerja telah menerima manfaat PSU di bawah PRIHATIN dan PENJANA.

“Setakat 26 Februari, permohonan subsidi upah yang diluluskan mencapai nilai RM12.769 bilion.

“Program Subsidi Upah (PSU 2.0), setakat 26 Februari, sejumlah RM808.31 juta telah disalurkan kepada 66,591 majikan untuk terus beroperasi dan mengekalkan penggajian bagi 554,876 pekerja,” ujarnya.

Menurutnya, Program Insentif Pengambilan Pekerja dan Bantuan Latihan juga semakin menunjukkan hasil memberangsangkan.

“Setakat 26 Februari, seramai 131,568 pekerja telah berjaya mendapat pekerjaan melalui program ini berbanding 130,328 pada minggu sebelumnya.

“Antara industri dan sektor utama yang mengambil pekerja termasuk pembuatan serta perdagangan borong dan runcit,” katanya.- Bernama

See author's posts


SADA kendalikan 25 projek tahun ini

SRI AMAN: Pembinaan dan renovasi kampus Pusat Pembangunan Kemahiran Sarawak (PPKS) di sini akan dipercepatkan dengan suntikan dana RM2 juta menjadikan kos keseluruhan projek tersebut sebanyak RM3.5 juta.

Pengerusi Agensi Pembangunan Sri Aman (SADA) Dato Sri Rohani Abdul Karim berkata, ini akan memastikan kerja renovasi berjalan lancar dan projek tersebut akan menjadi yang pertama diuruskan oleh SADA.

Katanya lagi, pada tahun ini, sebanyak 25 projek akan dilaksanakan di bawah SADA.

Keputusan tersebut telah diputuskan dalam mesyuarat kedua Jawatankuasa Pemandu SADA yang diadakan di Wisma SADA baru-baru ini.

Rohani turut memaklumkan bahawa projek-projek tersebut merangkumi pelaksanaan infrastruktur seperti jalan raya, jambatan, sistem saliran dan pengairan, ekonomi seperti pelancongan dan sosial seperti TVET.

Beliau juga menyenaraikan beberapa projek.

Antaranya, Projek Pengurangan Banjir Kawasan Kejamut, Peningkatan Jalan Guntong-Menalang, Pembinaan Jambatan di Kampung Beleti, Rumah Pengamat Orang Utan Riverside Observatory di Batang Ai.

Pada mesyuarat sama, Jawatankuasa Pemandu SADA turut meluluskan satu projek baharu iaitu Pemasangan Sistem Lampu Isyarat di Traffic Hight yang akan dilaksana oleh Jabatan Kerja Raya.

Turut hadir, Timbalan Pengerusi SADA Datuk Amar Jaul Samion, Timbalan Menteri Pelancongan, Industri Kreatif dan Seni Persembahan merangkap Ahli Dewan Undangan Negeri (ADUN) Balai Ringin Datuk Snowdan Lawan dan ADUN Lingga Dayang Noorazah Awang Sohor.

Selain itu, Ahli Parlimen Sri Aman Dato Sri Doris Sophia Brodie, Pegawai Tadbir Khas SADA Datu Indit Bangai dan ketua-ketua jabatan yang berkaitan.

See author's posts


Tiada masalah pengundi berseluar pendek

TANJUNG MALIM: Pengerusi Suruhanjaya Pilihan Raya (SPR) Datuk Abdul Ghani Salleh berkata, salah faham mungkin punca beberapa pengundi berseluar pendek tidak dibenar memasuki pusat pembuangan undi semalam.

Ini kerana kata beliau berseluar pendek bukan satu kesalahan menurut peraturan SPR, sebaliknya larangan hanya terpakai kepada mereka yang berpakaian tidak sopan atau mencolok mata.

“… berseluar pendek ini pada saya  masih kita benarkan. Kita harap mereka ini datang balik mengundi, jangan merajuk. Dari segi peraturan tiada masalah, mungkin ada tersalah dari segi pelaksanaan,” katanya ketika ditemui pemberita di  Sekolah Kebangsaan Aminuddin Baki, di sini semalam.

Beliau mengulas satu insiden di sekolah itu pagi semalam apabila beberapa pengundi yang hadir berseluar pendek tidak dibenar memasuki pusat pengundian dan sesetengahnya pula dilihat mengoyakkan kad pengundi yang diberikan SPR kerana marah.

Bernama difahamkan beberapa pengundi tersebut yang kembali ke pusat pengundian selepas dipujuk oleh ejen parti dibenarkan mengundi manakala yang lain pula datang semula dengan berseluar panjang.

Sementara itu, Abdul Ghani menasihati pengundi yang belum menunaikan tanggungjawab agar datang bersendirian susulan ada segelintir yang turut membawa ahli keluarga.

Menurutnya, tindakan itu hanya menyumbang kepada kesesakan di pusat pembuangan undi sedangkan negara masih berada di bawah Perintah Kawalan Pergerakan Pemulihan (PKPP) bagi mengekang penularan Covid-19.

Beliau juga berkata, SPR berharap dapat mencapai sasaran 85 peratus pemilih keluar mengundi pada Pilihan Raya Kecil (PRK) Slim itu.

Setakat 1.00 tengah hari semalam kira-kira 41 peratus daripada  22,749 pengundi biasa telah menjalankan  tanggungjawab mereka.

Beliau turut menyeru pemilih muda keluar mengundi berikutan pemerhatiannya mendapati saluran lima dan enam yang diperuntuk untuk golongan itu agak lengang.

PRK Dewan Undangan Negeri Slim menyaksikan pertembungan tiga penjuru antara calon Barisan Nasional  Mohd Zaidi Aziz dan dua calon Bebas   iaitu S. Santharasekaran dan  Amir Khusyairi Mohamad Tanusi. – Bernama

See author's posts


Skop kelayakan PerantiSiswa diperluaskan

KUALA LUMPUR: Kementerian Komunikasi dan Multimedia (K-KOMM) memperluaskan skop kelayakan pemberian tablet program PerantiSiswa kepada empat lagi kategori pelajar B40, tambahan kepada kategori sebelum ini.

Menteri Komunikasi dan Multimedia (MenKomm) Tan Sri Annuar Musa berkata empat kategori itu ialah pelajar program asasi di Institusi Pengajian Tinggi Awam (IPTA) di bawah Kementerian Pengajian Tinggi (KPT), pelajar program matrikulasi di bawah Kementerian Pendidikan (KPM), pelajar semester 1 dan 2 sekolah menengah (Tingkatan 6) di bawah KPM dan pelajar yang mengikuti program di Kolej Vokasional yang menawarkan pengajian diploma.

“Semua kategori ini boleh membuat permohonan mulai hari ini (Khamis) sehingga 30 September,“ katanya pada sesi soal jawab di persidangan Dewan Rakyat di sini semalam.

Beliau menjawab soalan Lukanisman Awang Sauni (GPS-Sibuti) mengenai status pemberian tablet oleh K-KOMM melalui program PerantiSiswa dan jumlah tablet yang bakal diagihkan kepada pelajar daripada golongan B40 setakat ini.

Sebelum ini, pelajar golongan B40 yang layak memohon program berkenaan ialah mereka yang mengikuti program sepenuh masa diploma, diploma lanjutan, ijazah sarjana muda di IPTA dan Institusi Pengajian Tinggi Swasta di bawah kendalian KPT, pelajar politeknik dan kolej komuniti di bawah KPM, pelajar Institut Pendidikan Guru (IPG) di bawah KPM dan pelajar Akademi Seni Budaya dan Warisan Kebangsaan (ASWARA).

Sementara itu, Annuar berkata jawatankuasa perolehan telah memilih tablet jenama Samsung sebagai pemenang tender bagi program berkenaan untuk membekalkan peranti itu mengikut lima zon iaitu Zon Sabah dan Sarawak, Zon Utara, Zon Tengah, Zon Timur dan Zon Selatan.

Katanya proses perolehan yang dibuka semula telah selesai penghujung Julai lepas dan proses pengagihan peringkat awal kepada pelajar yang layak, akan bermula bulan ini.

Menurut beliau sejumlah 40 peratus pemohon didapati tidak layak semasa tapisan awal permohonan fasa pertama dan bagi memastikan tiada pelajar layak yang tercicir, proses rayuan akan dibuka.

“Bagi memastikan proses rayuan dibuat dengan teratur, kita akan melibatkan kepimpinan persatuan mahasiswa di IPT untuk membuat proses pengesahan manakala bagi pelajar sekolah, pemimpin tempatan termasuk Ahli Parlimen akan dilibatkan.

“Satu jadual akan disiapkan dan akan diedarkan kepada pemohon yang berjaya pada hujung bulan ini,” katanya.

Mengulas mengenai langkah yang perlu diambil sekiranya peranti yang dibekalkan rosak, Annuar berkata pelajar boleh terus memohon gantian kerana setiap peranti Android mereka itu mempunyai dua tahun jaminan.

“Ia adalah tablet Samsung A8 LTE yang terkini ada di pasaran, disyaratkan dua tahun jaminan kepada pembekal, supaya jika rosak pelajar boleh terus dapatkan gantian bagi memastikan pelajaran mereka tidak terganggu dan kaedah penggantian yang boleh kita uruskan secara berterusan,” katanya.

Sementara itu dalam sidang medianya, Annuar berkata permohonan bagi fasa dua akan dibuka mulai pukul 12 tengah hari ini termasuk permohonan bagi kategori baharu yang baru diumumkan.

Katanya bagi permohonan fasa 2 ini, dijangka 60,000 pelajar akan menerima manfaat sambil menyatakan ‘roll out’ pertama akan dilaksanakan di Universiti Teknologi MARA, Shah Alam dijangka disempurnakan oleh Perdana Menteri Datuk Seri Ismail Sabri Yaakob hujung bulan ini.

“Ia akan disusuli oleh IPTA dan IPTS berdasarkan kemasukan pelajar ke IPT berkenaan sepanjang September, manakala pada Oktober kita boleh teruskan ‘roll out’ bagi fasa seterusnya,” katanya. – Bernama

See author's posts


Pembangunan generasi muda keutamaan kerajaan

PUTRAJAYA: Pembangunan generasi muda dalam semua aspek pembangunan, termasuk yang berkaitan dengan modal insan, menjadi keutamaan kerajaan hari ini, kata Perdana Menteri Tan Sri Muhyiddin Yassin.

Beliau berkata, kerajaan melihat generasi muda sebagai generasi yang menentukan kelangsungan pembangunan masa kini dan perlu dilibatkan dalam proses pembangunan dasar.

Dalam merealisasikan hasrat tersebut katanya, kompetensi utama yang harus dibangunkan dalam pelaksanaan program pembangunan belia termasuklah kemahiran kepimpinan.

“Setiap belia harus memiliki ciri kepemimpinan yang baik. Paling kurang, belia harus mampu memimpin diri sendiri.

“Belia yang mampu memimpin diri sendiri bukan saja tidak menjerumuskan diri dengan kegiatan tidak sihat, sebaliknya akan menjadi rakyat yang patriotik dan mampu menyumbang khidmat bakti kepada masyarakat menerusi budaya kemasyarakatan dan kesukarelaan yang tinggi,” katanya pada majlis penyerahan peserta Felo Perdana kepada ahli jemaah menteri bagi tahun ini, di sini semalam

Program Felo Perdana tahun ini melibatkan seramai 82 orang belia dengan 58 daripadanya adalah siswazah  dan 24 siswa.  Kira-kira 42 peratus daripada jumlah keseluruhan peserta adalah daripada latar belakang keluarga B40.

Menurut Muhyiddin, selari dengan situasi pascapandemik Covid-19, keutamaan penyertaan peserta untuk program Felo Perdana tahun ini adalah terdiri daripada kalangan siswazah berbanding siswa, dengan peratusannya adalah  70 peratus siswazah dan 30 peratus lagi adalah siswa.

“Saya ingin mengucapkan jutaan tahniah kepada semua peserta Felo. Saudara dan saudari semua adalah anak muda yang terpilih daripada 637 orang yang telah memohon untuk menyertai program ini serta 298 orang yang memohon Felo Korporat,” katanya.

Muhyiddin berkata, peserta Felo Perdana juga merupakan jurucakap tidak rasmi kerajaan.

“Saya menyeru agar saudara-saudari dapat menjadi pengantara di antara kerajaan dan golongan belia di luar sana, terutamanya dalam menyampaikan fakta dan polisi kerajaan terutamanya dalam memerangi wabak Covid-19 serta memulihkan ekonomi negara pascapandemik,” katanya.

Menyingkap kembali  tahun pertama program Felo Perdana diperkenalkan pada 2013, Muhyiddin berkata beliau turut menerima kumpulan pertama Felo dan kesemua alumni Felo di bawah seliaannya telah bekerja di sektor swasta dan kerajaan, dan ada juga yang melanjutkan pelajaran ke peringkat ijazah doktor falsafah (PhD) di universiti terkemuka dunia.

Menurutnya, beliau juga  telah mengadakan pertemuan secara tidak berkala bersama mereka bagi mendapatkan pandangan dan input mengenai apa yang kerajaan boleh bantu terutamanya kepada golongan belia.

Dalam pada itu, Muhyiddin juga menekankan selain kemahiran kepimpinan, program pembangunan belia juga harus menekankan aspek kemahiran insaniah, antaranya kemahiran pengurusan, kemahiran berkomunikasi dan hubungan perseorangan, keterampilan diri dan kemahiran menyelesaikan masalah.

Setiap kemahiran yang dipelajari perlu ditambah baik dan digarap semula mengikut acuan tersendiri dengan memberi tambah  nilai terhadap setiap kemahiran tersebut mengikut bidang dan minat masing-masing, katanya.

“Gunakanlah kesempatan ini untuk mempelajari sebanyak mungkin kemahiran-kemahiran tersebut dan kongsikan lah kemahiran berkenaan dengan rakan-rakan di luar sana yang mungkin tidak bernasib baik untuk terpilih menyertai program latihan kepimpinan belia aras tertinggi ini,” katanya.

Perdana menteri juga menasihatkan jemaah menteri untuk melatih Felo sebaiknya seperti “anak sendiri”, menunjukkan teladan yang baik serta memberikan pengalaman yang tidak ternilai sepanjang penempatan mereka.

Katanya jemaah menteri juga perlu terbuka  mendengar suara anak muda dan menjadikan aspirasi tersebut sebagai sebahagian daripada pandangan penting dalam proses mengubal dan merencana polisi-polisi baharu.

Menurut Muhyiddin,  salah satu tugas utama Felo, selain mendapat pengalaman bertugas sebagai ‘pelatih  eksekutif’, mereka juga dipertanggungjawabkan untuk menyedia dan membentangkan cadangan kertas polisi berkaitan dengan kementerian masing-masing.

“Kertas polisi ini boleh digunakan sebagai salah satu input dalam merangka inisiatif-inisiatif baharu di peringkat kementerian,” katanya dengan memberikan contoh kertas polisi yang lahir daripada idea peserta Felo Perdana Tahun 2019 adalah program biodiesel dalam sektor pengangkutan.

Susulan daripada cetusan idea yang secara tidak langsung meningkatkan permintaan minyak sawit domestik itu, beliau berkata kerajaan telah melancarkan program Biodiesel B20 pada Februari lepas dan akan diteruskan di bawah pentadbiran baharu  ini.

Muhyiddin berkata, program Felo Perdana telah berjaya menunjukkan keberhasilannya dengan ada yang telah menjadi menteri, terlibat secara aktif dalam    bidang politik dan badan bukan kerajaan (NGO), pengusaha syarikat pemula niaga serta ada yang sedang berkhidmat bersama menteri sebagai pegawai khas.

“Pokoknya, program ini merupakan platform terbaik kepada anak muda terpilih untuk mengasah bakat kepimpinan sedia ada dan mempersiapkan diri untuk mengharungi cabaran pada masa akan datang.

“Peserta bakal mengalami sendiri bagaimana jentera pentadbiran kerajaan menggubal dasar baharu dan membuat keputusan pentadbiran yang memberi kesan kepada rakyat, sekali gus menjadi pengantara untuk menjelaskan prosedur itu kepada umum, khususnya generasi muda,” katanya

Justeru, perdana menteri berharap peserta Felo Perdana dapat menggunakan peluang tersebut untuk meningkatkan pengalaman dan ilmu pengetahuan, khususnya berkaitan dengan proses pentadbiran kerajaan dan korporat.

“Harapan saya, buat para belia terpilih yang juga merupakan bakal pemimpin negara, inilah masanya untuk saudara dan saudari menonjolkan kualiti dan kebolehan diri masing-masing kerana peluang seumpama ini hanya hadir sekali sahaja dan mungkin tidak akan berulang kembali,” katanya. – Bernama

See author's posts


Kenaikan harga barang keperluan dipersoal

ULASAN… Dato’ Seri Tiong King Sing melawat kawasan pedalaman di Bintulu, baru-baru ini.

BINTULU: Ahli Parlimen Bintulu Dato’ Seri Tiong King Sing meminta penjelasan daripada pihak berkaitan berhubung kenaikan harga barang keperluan yang melampau di kawasan pedalaman.

Menurutnya, perkara tersebut tidak seharusnya berlaku memandangkan kerajaan telah memperuntuk lebih RM100 juta setahun untuk menyediakan elaun pengangkutan dan kuota bekalan keperluan di pedalaman Sarawak seperti beras, minyak masak, tepung, gula, tong gas, minyak diesel, petrol dan lain-lain barangan keperluan.

“Namun apabila saya melawat rumah panjang di kawasan pedalaman hari ini, ramai penduduk merungut kerana harga barangan keperluan di tempat mereka sering naik dan telah mencecah paras tertinggi baru-baru ini.

“Lebih-lebih lagi era pasca pandemik, ramai yang masih bergelut meneruskan kehidupan dan kini terpaksa menanggung beban harga barang yang tinggi pula.

“Sudah tentu keadaan ini memberi kesan kepada rakyat,” katanya dalam satu kenyataan menerusi Facebook beliau semalam.

Justeru, Dato’ Seri Tiong meminta penjelasan mengenai subsidi yang telah disediakan oleh kerajaan selama ini telah pergi ke mana.

“Kenapa masih ada penduduk di rumah panjang perlu membayar sehingga dua tiga kali ganda lebih mahal berbanding harga yang dijual di kawasan bandar?

“Bagi memastikan harga barang keperluan di kawasan pedalaman adalah seragam di seluruh negara, maka kerajaan perlu membantu dari segi aspek logistik dan pengangkutan,”jelasnya.

Bagaimanapun tambah beliau, insiden subsidi dan peruntukan yang berkaitan tidak sampai atau tidak memberi manfaat kepada rakyat secara menyeluruh ini bukanlah perkara baharu.

“Sebaliknya ia sering terjadi sejak saya menjadi wakil rakyat di sini selama lima penggal,” tegasnya yang turut mempersoal adakah pihak berkuasa telah menjalankan pengawasan yang ketat?

Maka, Dato’ Seri Tiong menggesa Kementerian Perdagangan Dalam Negeri dan Hal Ehwal Pengguna (KPDNHEP) agar memberi penjelasan yang munasabah dalam hal tersebut.

“Adakah subsidi diesel, beras, minyak dan gula ini benar-benar sampai ke kawasan pedalaman ini? Jika soalan ini tidak dapat dijelaskan dengan munasabah, Ketua Cawangan

KPDNHEP Bintulu harus bertanggungjawab dan meletakkan jawatan.

“Saya turut menyeru Suruhanjaya Pencegahan Rasuah Malaysia (SPRM) agar dapat menjalankan siasatan menyeluruh berhubung perkara itu kerana penduduk rumah panjang ingin tahu siapa sebenarnya yang menguruskan perkara mustahak ini?

“Adakah anda fikir ini kawasan pedalaman, dikelilingi gunung ganang dan berada jauh dengan pusat pentadbiran kerajaan, maka anda boleh buat sesuka hati dan merasakan tiada siapa tahu?,” ujarnya.

Hakikatnya, tambah beliau, aduan sedemikian telah dilaporkan berulang kali yang mana ia  menunjukkan bahawa pegawai berkenaan tidak dapat melakukan sesuatu dengan serius.

“Sejak saya berkhidmat sebagai Ahli Parlimen Bintulu selama lima penggal, isu ini tidak dapat diselesaikan dengan baik, malah ia menjadi lebih teruk lagi! Ini sesuatu yang tidak boleh diterima,” ujarnya lagi.

See author's posts


JBPM Sarikei jalankan rondaan hotspot

SARIKEI: Jabatan Bomba dan Penyelamat Malaysia (JBPM) Sarikei telah menjalankan rondaan kawasan panas (hotspot) tempat berlakunya kebakaran terbuka.

Ketua Balai Bomba dan Penyelamat (BBP) Sarikei, PPgB Mahmudin Narudin berkata, rondaan tersebut bagi memastikan tiada pembakaran terbuka di kawasan tersebut.

“Dua anggota bomba telah menjalankan rondaan petang semalam (kelmarin).

“Lokasi rondaan adalah di Jalan Jakar, Jalan Sungai Paoh dan Jalan Sebangkoi,” katanya.

Beliau berkata demikian ketika dihubungi pemberita, pagi semalam.

Katanya, rondaan bermula pada jam 3.30 petang hingga jam 5.00 petang.

“Sepanjang rondaan dijalankan, pihak bomba tiada menjumpai sebarang kes pembakaran terbuka dan kebakaran hutan dan semua kawasan rondaan berada dalam keadaan terkawal dan selamat,” ujarnya.

Oleh Earl Anek

See author's posts


MENILAI KERELEVANAN PENDEKATAN MENANGANI KRISIS NEGARA

APABILA Yang di-Pertuan Agong berkenan memanggil ketua-ketua parti politik menghadap baginda baru-baru ini, maka timbul isu kononnya akan ditubuhkan kerajaan darurat sekiranya tempoh proklamasi darurat berakhir pada Ogos ini. Darurat bermula sejak 11 Januari awal tahun ini dan idea ini dicadangkan oleh Dr. Mahathir Mohamad agar penubuhan kerajaan atau kuasa baharu sama seperti Majlis Gerakan Negara (MAGERAN) yang pernah ditubuhkan pada tahun 1969.

Bagi Mahathir penubuhan MAGERAN pernah berjaya memberi penyelesaian kepada situasi politik negara pada suatu ketika dahulu. MAGERAN diperkenalkan oleh Perdana Menteri pertama, Tunku Abdul Rahman Putra Al-Haj ketika menjadi Perdana Menteri pertama manakala pula Tun Abdul Razak bertanggungjawab mengetuai MAGERAN.

Sekiranya diperkenan oleh Yang di-Pertuan Agong maka Jawatankuasa Khas Bebas Darurat 2021 akan terbubar dengan sendiri. Maka, Perdana Menteri perlu menyerahkan nama yang akan terlibat dalam majlis ini. Apabila Dr. Mahathir menawarkan bantuan untuk merealisasikan penubuhan ini maka timbul kritikan terhadap Mahathir.

Rata-rata rakyat melahirkan ketidakpuasan mereka kerana berpendapat bahawa Mahathir pernah menjadi perdana menteri selama 22 tahun dan kali kedua menjadi perdana menteri  selama 22 bulan ketika era Pakatan Harapan, namun beliau sendiri meletak jawatan hingga terbentuk Perikatan Nasional. Malah Mahathir juga pernah menjadi perdana menteri interim sebelum PN terbentuk.  Hal ini seolah-olah di negara ini tidak ada pemimpin pelapis yang layak menerajui negara dan seolah-olah Mahathir tidak melihat potensi kepimpinan negara. Sekiranya beliau berasa barisan pemimpin yang ada dalam pelbagai parti belum layak menerajui negara, bermakna tempoh 22 tahun menjadi perdana menteri beliau gagal membentuk barisan pelapis negara.

Isu Utama

Isu utama dihadapi negara ialah untuk meningkatkan usaha lebih baik dalam usaha negara membendung pandemik Covid-19 secara lebih berkesan di samping menjamin kestabilan politik menjelang pilihan raya umum ke-15 (PRU15). Langkah yang perlu dipertingkatkan ialah melalui strategi pemberian vaksin yang lebih cepat dan memperoleh pelbagai pilihan vaksin dari pelbagai negara. Yang kedua ialah isu pembukaan parlimen bagi membolehkan segala isu berkaitan situasi semasa termasuk peruntukan, pelan pemulihan ekonomi, impak pandemik terhadap permasalahan rakyat dan sebagainya dapat dibincangkan secara telus dan memastikan amalan semak dan imbang berlangsung dengan lebih telus seterusnya dapat menyuburkan amalan demokrasi di negara ini.  Pendek kata, ia adalah untuk memastikan tadbir urus kerajaan kembali seragam, tiada pertindihan kuasa serta kecelaruan hala tuju dalam memastikan pandemik Covid-19 dan masalah ekonomi dapat ditangani sebaik mungkin.

Ramai juga berpandangan bahawa darurat perlu ditamatkan pada Ogos ini kerana jika dilanjutkan pelabur kurang yakin untuk melabur kerana bimbang urusan niaga dan perjanjian undang-undang mereka tidak sah ketika darurat berlangsung. Tambahan pula, Perintah Kawalan Pergerakan (PKP) secara bersasar dilihat mampu mengekang dan menangani penularan pandemik Covid-19.

Kesemua aspek yang berlaku ini tidak melibatkan masalah konflik antara etnik sebagaimana MAGERAN 1969. Cara ini juga bukan dapat menyelesaikan masalah parti-parti politik yang tidak ada sokongan majoriti secukupnya di Parlimen, sebaliknya perlu bersemuka di parlimen dan membincangkan sokongan sebenar terkini bagi menentukan nasib politik masing-masing. Malah apabila imuniti kelompok terhasil dengan penerimaan 80 peratus vaksin dalam kalangan rakyat negara maka penyelesaian melalui pilihan raya ialah penyelesaian terbaik untuk mendapat mandat rakyat sebenar.

Sudah tentu isu pemusatan kuasa timbul apabila MAGERAN terbentuk sedangkan sepatutnya kabinet perlu berfungsi dan jikalau kabinet kurang berfungsi boleh sahaja digantikan dengan baharu. Rombakan kabinet, pembukaan parlimen, malah perubahan tampuk kepimpinan dan kerajaan, boleh bertukar asalkan berlandaskan prinsip amalan demokrasi.

Pembentukan MAGERAN 1969 berlaku ketika kerajaan masih belum dibentuk dan ini mewajarkan pembentukan majlis tersebut. Apabila kerajaan sudah dibentuk, proses demokrasi semakin matang dan malah tahap kecelikan politik semakin tinggi, maka idea pembentukan majlis seumpama itu akan dianggap lapuk, ketinggalan zaman, tidak sesuai lagi untuk dihidupkan semula. Sudah 52 tahun idea lama tersebut dan sesuai perkembangan geopolitik, sosioekonomi dan sosial dunia, banyak lagi langkah yang lebih relevan boleh dilakukan.

Yang berlaku dalam dunia global sekarang adalah untuk mendapat mekanisme yang mampu mempertingkat kecekapan dalam menangani isu pandemik dan pengurusan ekonomi dan politik negara yang mampu membawa negara bergerak ke depan serta mendapat keyakinan pelabur luar untuk melabur ke dalam negara ini. Selagi isu ketidakcekapan ini kurang ditangani maka situasi sukar berubah.

Motif Politik

Hakikatnya kumpulan pakar bidang yang dicadangkan dalam penubuhan seperti MAGERAN 69 akan menghakis tadbir urus yang telus apabila tidak perlu menjawab kepada pengundi atau perbahasan dalam sidang parlimen. Maka akan berlaku situasi tidak ada mekanisme untuk mengawal pakar lantikan berkenaan atau mempertanggungjawabkan mereka atas sebarang kegagalan. Dalam konteks amalan demokrasi wakil rakyat akan dihukum oleh pengundi jika gagal memainkan peranan sedangkan yang dilantik sebagai pakar itu ‘bebas datang dan pergi’ tanpa perlu bertanggungjawab kepada pengundi.

Hal ini bermakna tindakan ini seolah-olah mahu mengetepikan wakil pilihan rakyat seterusnya melemahkan sistem demokrasi. Tanpa pembabitan ahli politik secara langsung ini sebenarnya menghakis mandat rakyat dalam demokrasi. Yang bertanggungjawab ialah wakil rakyat yang dipilih secara sah dan merupakan mandat rakyat yang perlu dihormati sesuai dengan semangat perlembagaan negara.

Menurut temubual Mahathir dengan sebuah portal, hanya seorang ahli politik menganggotai dan mengetuai badan pakar lantikan yang akan menguasai kerajaan itu. Sudah tentu apabila Mahathir menawarkan bantuan, maka beliau dilihat berminat untuk mengisi sendiri jawatan tersebut. Justeru, saranan menubuhkan Majlis Pemulihan Negara bermotifkan politik semata-mata yang hanya menguntungkan pihak yang mencadang dan yang ingin mengetuainya. Cadangan ini juga dilihat sebagai satu cubaan Mahathir untuk kembali berkuasa dan menyekat pengaruh musuh politiknya Anwar Ibrahim daripada bangkit.

Maka, pelaksanaan majlis tersebut dilihat akan menutup ruang untuk membentuk kerajaan peralihan selepas darurat dijangka tamat pada Ogos. Sudah sewajarnya sebuah pembentukan kerajaan lebih stabil perlu ada selepas darurat tamat seawal Ogos dan melibatkan pelbagai parti sebagai kerajaan peralihan sehingga penggal parlimen tamat 2023.

Untuk rekod, parti Bersatu sendiri menolak idea ini. Begitu juga parti UMNO, PAS dan Pakatan Harapan yang menolak cadangan tersebut. Gagasan ini akan memperlihatkan tahap dan nilai populariti cadangan dan kepimpinan Mahathir sama ada masih relevan dalam arus politik perdana masa kini atau semakin pudar dalam kalangan rakyat di negara ini. Sekali gus, memperlihatkan kebijaksanaan Yang di-Pertuang Agong dalam menangani keluh resah rakyat dalam berdepan dengan pandemik Covid-19 dan impaknya terhadap ekonomi rakyat. Pada masa yang sama memastikan amalan demokrasi terus terpelihara.

See author's posts


Premis tawar Menu Rahmah dijangka meningkat dua kali ganda pada Mac

PUTRAJAYA: Lebih 700 gerai dan restoran di seluruh negara sudah menawarkan Menu Rahmah, dan jumlah yang bakal menyertai inisiatif berkenaan dijangka meningkat dua kali ganda bulan depan, kata Menteri Perdagangan Dalam Negeri dan Kos Sara Hidup Datuk Seri Salahuddin Ayub.

“Pada bulan depan jumlah penawaran tersebut bakal meningkat dua kali ganda termasuk penglibatan francais restoran makanan segera bagi terus membantu mengurangkan beban rakyat,” katanya.

Salahuddin berkata demikian dalam sidang media selepas mengadakan tinjauan pelaksanaan Menu Rahmah di kawasan Rehat dan Rawat (R&R) Dengkil (arah selatan) di sini hari ini yang turut disertai Menteri Kerja Raya Datuk Seri Alexander Nanta Linggi.

Menu Rahmah merupakan inisiatif Kementerian Perdagangan Dalam Negeri dan Kos Sara Hidup (KPDN) yang digerakkan oleh peniaga secara sukarela, dengan menyediakan hidangan pada harga RM5 dan ke bawah.

Salahuddin berkata setakat ini tiada sebarang aduan rasmi diterima yang mengatakan makanan ditawarkan  Menu Rahmah adalah koman atau tidak berkhasiat.

“Dari awal lagi pemain industri terbabit dalam sesi libat urus berhubung penyediaan menu berkenaan, dan mereka tidak dipaksa malah sukarela untuk membantu rakyat bagi menyediakan hidangan yang berkualiti,” katanya  dan maklum balas diterima menyatakan jumlah pelanggan para peserta juga semakin bertambah.

Salahuddin berkata langkah seterusnya adalah untuk bertemu dengan pemain industri sektor pembuatan dalam usaha untuk meringankan beban pemilik gerai makanan yang terlibat menawarkan Menu Rahmah.

“Saya akan berjumpa dengan pihak sektor pembuatan dan mungkin kita bincang sama ada pihak tersebut boleh beri harga ‘Rahmah’ kepada pemilik gerai. Itu langkah seterusnya yang akan dijalankan,” katanya.

Sementara itu, Nanta berkata sebanyak 215 gerai di kawasan R&R di semua lebuh raya telah menawarkan Menu Rahmah setakat ini, dan lebih 100 gerai lagi di kawasan R&R juga disasarkan menyertai inisiatif berkenaan bulan depan.

Menurutnya, fasa pertama inisiatif berkenaan diperkenalkan untuk pengguna Lebuhraya Plus sejak 23 Februari lepas di beberapa R&R serta hentian sebelah di wilayah tengah lebuh raya berkenaan.

Fasa kedua dan ketiga yang akan mula dilaksanakan bulan depan melibatkan Lebuhraya Plus wilayah selatan dan Lebuhraya Pantai Timur 2 (LPT2), katanya. – Bernama

See author's posts


Keluarkan vaksin Covid-19 awal, undang kesan buruk

CHICAGO: Pengarah Institut Alergi dan Penyakit Berjang- kit Nasional Amerika Syarikat (AS), Anthony Fauci memberi amaran penggunaan vaksin Covid-19 di ba- wah kebenaran penggunaan kecemasan (EUA) sebelum dibuktikan selamat dan ber- kesan melalui ujian percubaan besar-besaran adalah satu idea yang buruk.

Fauci berkata, ia akan tu- rut memberi kesan kepada pro- ses bagi menguji vaksin yang lain dibangunkan pelbagai pihak, lapor agensi berita Arab News.

Sebelum ini, kumpulan saintis dan pakar kesihatan sudah menyuarakan kebimbangan berkemungkinan Presiden AS, Donald Trump akan memberikan tekanan kepada Pentadbiran Maka- nan dan Ubat-Ubatan AS (FDA) bagi mempercepatkan pengeluaran vaksin sebelum November yang bertujuan meningkatkan peluangnya dalam pemilihan semula Presiden.

Fauci bagaimanapun enggan memberikan sebarang komen mengenai Trump, te- tapi menekankan terdapat risiko sekiranya ia dikeluarkan secara terburu-buru, walaupun vaksin itu amat diperlukan ketika ini.

“Seperkara yang tidak sewa- jarnya terjadi adalah penggunaan vaksin di bawah EUA, sebelum dapat dibuktikan keberkesanannya.

“Satu daripada risiko jika vaksin pra matang dikeluarkan, ia akan menyukarkan pembabitan orang awam da- lam ujian klinikal membabitkan vaksin lain,” katanya.

Sabtu lalu, Trump melalui Twitternya berkata, FDA se- ngaja melewatkan pengeluaran vaksin dan ubat-ubatan sehingga selepas 3 November bagi menyukarkan la- luannya untuk merebut pe- luang bertanding bagi pemilihan semula Presiden AS.

Dalam perkembangan berkaitan, vaksin yang selamat dan berkesan amat diperlukan bagi mengakhiri pandemik yang sudah mengorbankan 800,000 orang di seluruh dunia dengan 177,000 dari- padanya adalah rakyat AS.- AFP

See author's posts


Taman D-Virtual pertama di Borneo dilancarkan

KOTA SAMARAHAN: D-Virtual Park, taman tema realiti maya (VR) di Kota Samarahan merupakan salah satu taman tema maya pertama di Borneo oleh Serba Dinamik Holdings Bhd (SDHB) merupakan inisiatif baik untuk memberi pendedahan kepada masyarakat luar bandar mengenai teknologi terkini.

Ketua Menteri Datuk Patinggi Abang Johari Tun Openg berkata, taman tema VR itu sejajar dengan polisi Kerajaan Sarawak untuk mendorong ekonomi digital di Sarawak.

Katanya, salah satu cara untuk merevolusikan ekonomi digital di kalangan 2.8 juta penduduk tempatan ialah dengan memberi pendedahan kepada masyarakat dalam penggunaan peranti dan aplikasi digital.

“Dalam usaha untuk menjadi agresif dalam pasaran, kita perlu ada hubungan dengan pasaran tersebut.

“Oleh itu, kita mesti menggunakan pautan ini ke dalam pasaran, iaitu dengan mempromosikan penggunaan ‘blockchain’, yang mana ia adalah satu pautan yang mempunyai rantaian dengan dunia,” katanya ketika berucap pada majlis pelancaran semalam.

Beliau turut berkata bahawa kerajaan Sarawak sedang dalam usaha untuk meningkatkan infrastruktur jaringan telekomunikasi.

“Kerajaan telah melabur sebanyak RM1 bilion dari dana negeri ke untuk kerja-kerja peningkatan, termasuk memasang menara telekomunikasi. Selain itu, menunggu untuk menerima bantuan yang sesuai dari Suruhanjaya Komunikasi dan Multimedia Malaysia.

Tambahnya lagi, kegiatan pertanian di negeri ini merangkumi sebahagian besar daripada masyarakat tempatan.

“Kerajaan secara agresif akan terus mempromosikan pertanian komersial berdasarkan teknologi (IoT) dan fertigasi,”ujarnya.

Turut hadir, Menteri pelancongan, kesenian, budaya dan belia Sarawak, Datuk Abdul Karim Hamzah Rahman, Menteri Muda Wanita, Keluarga dan Pembangunan Kanak-Kanak, Datuk Rosey Yunus, Timbalan Setiausaha Kerajaan Negeri, Datu Dr.Sabariah Putit, Pengerusi Perbadanan ekonomi digital Sarawak, Datuk Tan Sri Datuk Amar Mohd Morshidi Abdul Ghani, Pengerusi Serba Dinamik Sdn Bhd, Datuk Abdul Kadir Sahib dan Ahli Parlimen Kota Samarahan, Rubiah Wang.

Oleh Jeakqleyn Yacho

See author's posts


Rancangkan aktiviti belia di masjid, surau

KABONG: Jawatankuasa masjid dan surau perlu mencari jalan terbaik bagi merancang aktiviti menarik untuk mengajak umat Islam terutamanya golongan belia di kawasan masing-masing hadir ke masjid dan surau.

Ahli Dewan Undangan Negeri (ADUN) Kabong, Mohd Chee Kadir berkata jawatankuasa tersebut bukan sahaja perlu berkerjasama dengan golongan muda bagi memikir melaksanakan aktiviti menarik tetapi perlu lebih peka terhadap minat golongan belia pada masa kini.

Katanya, langkah itu mampu meluaskan fungsi dan peranan masjid dan surau sebagai pusat pengembangan ilmu serta budaya Islam.

“Usaha mengimarahkan masjid dan surau perlulah berterusan. Kita berharap lebih ramai golongan muda melihat kepentingan dan keperluan itu kerana mereka merupakan pewaris masa hadapan yang perlu dibekalkan dengan ilmu pengetahuan agama,” katanya.

Beliau berkata demikian ketika menghadiri ceramah khas sempena sambutan Maulidur Rasul 1443 Hijrah di Masjid Assabirin Kabong.

Beliau turut menyarankan jawatankuasa masjid dan surau menggunakan dana masjid yang disumbangkan bagi mengadakan aktiviti keagamaan dan program untuk menarik belia dan belawanis di kawasan tersebut.

“Kewujudan pelbagai teknologi canggih menyebabkan golongan belia amat terdedah untuk mencuba perkara baharu. Di sinilah peranan masyarakat dan ahli keluarga untuk membimbing belia kerana mereka adalah golongan yang mudah dipengaruhi.

“Tanpa adanya perhatian serta pengawasan, sudah tentu golongan ini mudah untuk terpesong ekoran gelodak jiwa muda.

“Sehubungan itu, golongan belia perlu dibantu oleh masyarakat untuk menjauhi perkara yang tidak bermanfaat dan penganjuran program bermanfaat perlu ditambah dari masa ke semasa. Guna dana yang sedia ada seperti tabung masjid untuk mengadakan program keagamaan,” tambahnya.

Jelasnya ini merupakan salah satu cara bagi mendekatkan generasi muda dengan masjid.

“Kita tidak mahu golongan belia menjadi sasaran pihak tidak bertanggungjawab yang cuba merosakkan masa depan negara,” katanya.

“Sehubungan itu dia berharap masyarakat setempat dan pihak badan bukan kerajaan (NGO) dalam membantu menganjurkan program bermanfaat kepada golongan belia bagi mengisi ilmu di dada.

Jelasnya, hanya ilmu bermanfaat akan dapat membantu golongan belia untuk membuat pertimbangan positif dalam menentukan arah tuju dan menepis hasutan daripada pihak tidak bertanggungjawab.

Terdahulu, ceramah khas sempena sambutan Maulidur Rasul 1443 Hijrah itu telah disampaikan oleh Pengerusi Persatuan Dayak Muslim Kebangsaan Peguam yang juga Bekas Ketua Pendakwa Syarie JAIS, Ustaz Norhaza Ahmad Reduan Abdullah.

Oleh ADI SAFARMAN

See author's posts


GEGARAN DI TANAH BESAR

Kebelakangan ini, timbul keterujaan penulis untuk mengikuti perkembangan yang berlaku di Tanah Besar Semenanjung setelah sekian lama ‘bersuluk’ di Bumi Kenyalang, akibat kekangan dalam bentuk Perintah Kawalan Pergerakan akibat penularan pandemik Covdi-19.

Andai dahulunya, apa-apa juga perkembangan yang berlaku di ‘Malaya’ (istilah yang digunakan oleh masyarakat Sarawak), pantas berada di hujung jari. Akan tetapi selepas lebih daripada tiga tahun kembali menapak di tanah ‘tumpah darah’, ‘keterpisahan’ daripada penyaluran perkembangan terkini amat terasa. Tambahan, kesibukan mendepani amanah yang dipertanggungjawabkan, walaupun dari segi perkhidmatan sebagai penjawat awam telah tamat, pelarasan fokus pandangan beralih arah lebih kepada apa-apa yang berlaku di hadapan mata.  Namun demikian, sesekali gerbang perkhabaran dijenguk lewat media sosial yang agak mudah diakses.

Terbit perasaan yang bercampur aduk ketika mata pandang serta mata taakul menyorot satu persatu ‘peristiwa’ yang dihadirkan oleh pelbagai ragam manusia dalam sebuah entiti gabungan Persekutuan yang ditasdikkan sebagai ‘Abang Long’ gabungan-gabungan lain.  Hal yang menerbitkan pelbagai persoalan yang menghadirkan jawapan yang kabur dan penuh ketidakpastiannya.  Persoalan dasar yang berlegar dalam minda penulis adalah, sudah hilangkah ‘aura’ kekuasaan sistem urus tadbir negara sehingga seakan-akan tidak berupaya untuk ‘meredakan pertikaian’ yang secara sengaja diwujudkan oleh puak-puak dan kumpulan-kumpulan berkepentingan serta kroni-kroni mereka?  Lantunan getar laungan mereka menghadirkan gegaran yang mampu mengombang-ambingkan sebuah kerajaan!

Melihat secara mendalam, kepekaan tahap tinggi masyarakat tentang apa-apa yang berlaku dalam jentera kerajaan, mewujudkan suatu situasi yang diistilahkan sebagai kecenderungan untuk melakukan ‘penyelakan sisi kain’ orang lain.  Maaf seandainya istilah ini agak kasar dan kurang sopan, akan tetapi, hal sedemikianlah yang berlaku.  Selagi tidak ‘terdedah’ apa-apa juga keaiban atau kebejatan yang ‘tertirai’ sebalik kain orang lain, selagi itulah perbuatan sedemikian itu tidak akan ‘ditamatkan’.  Pun sekiranya berakhir dengan jalan penyelesaian seperti yang dituntut, belum pasti seratus peratus akan lenyap isu berkenaan daripada diperkatakan di media-media sosial.  Ibarat sebuah filem, akan dihasilkan sekuens yang dinanti-nantikan oleh para penonton (netizen) yang inginkan sesuatu yang bersifat ‘gempak’ dan menggemparkan.

Senario yang sedemikian memperlihatkan suatu trend ‘pembudayaan’ nilai yang kurang bersesuaian dengan pegangan hidup masyarakat yang tersohor dengan keramahan, kemesraan, kesantunan, di samping ketinggian nilai budi pekertinya.  Sebagai contoh, amalan ‘berdemonstrasi’ yang mula membudaya dalam kehidupan masyarakat negara ini, khususnya di Tanah Besar Semenanjung.  Tindakan sedemikian ditafsirkan sebagai kaedah rakyat untuk menyuarakan protes atau ketidakpuasan hati mereka secara terbuka.  Ranah sedemikian berupa arena pihak-pihak tertentu untuk mengemukakan tuntutan mereka berlandaskan keyakinan dan kepercayaan bahawa apa-apa yang dilakukan itu benar, betul dan wajar, berlandaskan sistem demokrasi yang diamalkan. Benarkah sedemikian?

Andai diperluas skop penelitian, hal sedemikian berlaku semata-mata untuk memenuhi kehendak pihak-pihak berkepentingan, di samping sebagai platform untuk menampilkan diri sebagai ‘jagoan’.  Tanpa sedar, individu dan kumpulan ini, sebenarnya dipergunakan dan dimanupulasikan oleh mereka yang berkeinginan untuk ‘menuai’ hasil yang menguntungkan diri mereka semata-mata.  Tambahan, kegiatan sedemikian menimbulkan kekecohan, menjejaskan ketenteraman, serta mengganggu urusan insan-insan yang ingin mencari rezeki untuk memenuhi tuntutan kesinambungan hidupan.  Lantas, membiaskan kanta pandang masyarakat terhadap isu yang berprofil tinggi serta berpanjangan dengan kekerapan penundaan yang bertahun-tahun lamanya. Wajarkah?

Senario sedemikian sekadar satu daripada pelbagai getaran yang dihadirkan dalam pelbagai kancah kehidupan di tanah seberang. Banyak lagi situasi-situasi yang memualkan sekiranya seseorang mempunyai masa senggang untuk melayari media sosial bagi mengetahui ‘perkembangan’ yang ‘menggegarkan’. Semoga hal yang sedemikian terbias daripada ‘menyinggahi’ nubari anak negeri bumi ini. Matangkanlah diri melihat sesuatu isu yang dibangkitkan.  Nilai dan selami sedalam-dalamnya sebelum bertindak.

Lindungi diri, lindungi bangsa, lindungi negara!

See author's posts


Mekanisme pulihkan sektor pelancongan diperhalusi

SIMUNJAN: Bank Negara Malaysia (BNM) kini sedang memperincikan senarai institusi kewangan yang akan mengambil bahagian dalam memberi pembiayaan berjumlah RM1 bilion di bawah Skim Pembiayaan Pelancongan Pelan Jana Semula Ekonomi Negara (PENJANA).

Menteri Pelancongan, Kesenian dan Kebudayaan (Motac), Datuk Seri Nancy Shukri semalam berkata perincian ini akan diumumkan oleh BNM Julai ini yang akan turut menetapkan pengusaha-pengusaha pelancongan kategori kecil dan sederhana yang layak untuk mendapat bantuan pembiayaan itu.

“Kerajaan telah mengumumkan RM1 bilion untuk ditawarkan bagi membiayai inisiatif transformasi oleh perusahaan kecil dan sederhana (PKS) dalam sektor pelancongan,” katanya kepada pemberita selepas membuat lawatan ke beberapa projek kerajaan yang dilaksanakan di kawasan Parlimen Batang Sadong di sini.

Lawatan itu merupakan yang pertama dilakukan beliau sebagai Ahli Parlimen Batang Sadong sejak pelaksanaan Perintah Kawalan Pergerakan (PKP) dikuatkuasakan 18 Mac lepas.

Menurutnya, pembiayaan itu adalah langkah bagi memastikan PKS dapat terus beroperasi dan berdaya saing dalam era kebiasaan baharu.

Nancy berkata kementeriannya sedang dalam proses untuk merangka pelan pemulihan pelancongan dan kebudayaan pasca-PKP bermula dengan pengaktifan semula aktiviti pelancongan domestik.

Katanya, menerusi Tourism Malaysia, inisiatif-inisiatif pelancongan domestik akan diperkukuhkan lagi di bawah kempen Cuti-Cuti Malaysia, meningkatkan lagi gerakan perhubungan awam dan promosi menerusi media sosial serta kerjasama dengan badan-badan korporat.

“Kita akan menambahbaikkan lagi kualiti produk-produk dan perkhidmatan pelancongan dengan menerapkan kebiasaan baharu untuk meningkatkan keyakinan dalam kalangan pelancong untuk melancong, tinggal lebih lama dan berbelanja,” katanya.

Berhubung pasaran pelancongan antarabangsa, kementeriannya bercadang untuk menggalakkan ketibaan pelancong dari pasaran jarak dekat khususnya dalam kalangan negara ASEAN.

“Bagaimanapun, pelaksanaannya nanti akan bergantung kepada hasil perbincangan dua hala dengan negara-negara terlibat dengan pertimbangan utama diberikan terlebih dahulu kepada aspek-aspek kesihatan, imigresen, pengesanan data dan pengawasan berterusan,” katanya.- Bernama

See author's posts


Djokovic mara ke Suku Akhir

PEMAIN Nombor satu Dunia Novak Djokovic memenangi perlawanan ke-20 berturut-turut tahun ini dalam aksi sengit ketika menundukan Tennys Sandgren untuk kemenangan 6-2, 6-4 di Terbuka Western & Southen di New York.

Djokovic, yang menjuarai Terbuka Australia pada Februari, hanya memerlukan enam mata perlawanan untuk menang Straight set sekali gus mara ke peringkat suku akhir dalam kejohanan di gelanggang keras itu.

“Secara keseluruhan, ia adalah persembahan yang hebat,” kata Djokovic. “Saya berasa lebih baik dan bermain lebih baik daripada semalam. Saya menuju ke arah yang hebat.”

pemain American dan ke-55 dunia,sandgren tidak memberikan laluan mudah bagi sekaligu memaksa pemain serbia itu untuk berhempas pulas sebelum mencatatkan kemenangan di set kedua.

Djokovic akan berdepan dengan pemain Jerman, Jan-Lennard Struff, yang menyingkirkan pilihan ketujuh kejohanan, David Goffin 6-4, 3-6, 6-4.

Kejohanan tanpa penonton minggu ini ibarat aksi pemanas badan untuk Terbuka Amerika Syarikat (AS) di gelanggang sama pada 31 Ogos.

Ia bagi mewujudkan kelompok kuarantin di New York selepas sainagnpada kejohanan itu dipindahkan dari Cincinnati untuk mewujudkan kelompok kuarantin di New York untuk Grand Slam akan datang.

Djokovic yang bergurau meraikan kemenangannya pada Selasa dengan mengucapkan terima kasih kepada keempat-empat bahagian stadium yang kosong.

“Saya melakukan pukulan dengan baik,Tapi saya masih boleh melakukannya dengan lebih baik,” katanya

Djokovic menarik diri dari acara beregu pada Ahad mengalami kesakit pada bahagian lehernya, namum  Kecerderaan itu  dililihat tidak menjejaskan aksinya ketika turun menentang Sandgren.

Dalam aksi wanita, pilihan keempat kejohanan Naomi Osaka menumpaskan Dayana Yastremska dalam kemenangang straight set 6-3, 6-1 pada pusingan ketiga.

Osaka, yang merupakan salah seorang daripada dua pemain dalam kelompok  10 terbaik untuk mara ke pusingan ketiga, meraih kemenangan ketika Yastremska didenda kerana melakukan kesilapan ketika saat akhir perlawanan.

Osaka meledakkan lapan ases, memenangi 83 peratus mata servis pertamanya dan mematahkan servis Yastremska empat kali.

Osaka mara ke suku akhir dan akan berdepan Anett Kontaveit, yang mengalahkan Marie Bouzkova 6-3, 6-3. -AFP

See author's posts


Jangan pandang ringan aspek SOP – Tiong

BINTULU: Ahli Parlimen Bintulu, Dato’ Seri Tiong King Sing menyifatkan usaha untuk menangani penularan wabak Covid-19 akan menjadi sia-sia sekiranya masih banyak pihak tidak mematuhi Prosedur Operasi Standard (SOP) yang ditetapkan.

Untuk itu beliau menggesa semua pihak memberikan kerjasama dengan memainkan peranan masing-masing dalam usaha mematuhi SOP berkenaan.

“Kita kesal terhadap segelintir majikan yang seakan-akan memandang ringan akan aspek SOP,” katanya dalam satu kenyataan di sini semalam.

Bagi kes Bintulu katanya, berdasarkan rekod yang diperoleh, kebanyakan kes jangkitan terbaharu Covid-19 berlaku di tempat kerja.

“Sebaik-baiknya, setiap majikan harus memastikan setiap pekerja mereka mematuhi SOP termasuk melakukan imbasan MySejahtera selain menggalakkan sekurang-kurangnya 70 peratus pekerja mereka bekerja dari rumah,” katanya.

Sementara itu katanya, jangkitan tersebut juga termasuklah di kawasan perumahan dan kediaman rumah sewa.

“Rumah sewa terus mencatatkan banyak berlaku penularan virus pembunuh ini dan ianya merupakan senario yang agak membimbangkan,” katanya.

Tegas beliau pemilik rumah sewa juga perlu mematuhi SOP yang telah ditetapkan bagi mengelak penularan wabak berkenaan.

“Amaran keras kepada pemilik rumah sewa supaya mengikuti SOP ditetapkan dalam menguruskan rumah sewa milik mereka”

“Kegagalan mematuhi SOP akan membolehkan mereka dikenakan tindakan undang-undang,” katanya.

Oleh ELLIE EDWARD

See author's posts


Nilai modal pasaran industri K&M cecah RM144.01 bilion

KUALA LUMPUR: Industri Komunikasi dan Multimedia (K&M) Malaysia terbukti mencatat prestasi baik pada 2019 dengan nilai permodalan pasaran keseluruhan mencecah RM144.01 bilion atau 8.4 peratus daripada jumlah permodalan pasaran di Bursa Malaysia.

Suruhanjaya Komunikasi dan Multimedia Malaysia (SKMM) berkata, jumlah itu meliputi RM134.01 bilion yang disumbangkan oleh sektor telekomunikasi, sektor penyiaran sebanyak RM7.29 bilion manakala RM2.71 bilion daripada sektor pos dan kurier.

Dalam kenyataan bersempena Hari Telekomunikasi dan Masyarakat Berinformasi Sedunia yang disambut pada 17 Mei, SKMM berkata jumlah itu merupakan peningkatan sebanyak RM6.28 bilion atau 4.56 peratus berbanding RM137.73 bilion yang direkodkan pada 2018.

“Statistik ini turut menunjukkan industri K&M telah menjana hasil sebanyak RM43.37 bilion dengan sektor telekomunikasi menjadi penyumbang terbesar iaitu sebanyak 80.2 peratus atau RM34.8 bilion,” kata SKMM.

Sektor penyiaran pula menjadi penyumbang kedua tertinggi iaitu sebanyak 13.6 peratus (RM5.88 bilion) dan diikuti sektor pos dan kurier sebanyak 6.2 peratus (RM2.69 bilion).

Selain itu, perbelanjaan modal sektor telekomunikasi bagi 2019 adalah sebanyak RM4.6 bilion dengan RM2.97 bilion digunakan untuk modal perkhidmatan mudah alih manakala RM1.63 bilion untuk modal perkhidmatan tetap.

“Kebanyakkan modal perbelanjaan digunakan untuk menaik taraf rangkaian mudah alih dan gentian optik bagi meningkatkan kapasiti serta kualiti rangkaian, sekali gus membolehkan sektor telekomunikasi memberikan perkhidmatan terbaik kepada pelanggan,” katanya.

Jumlah langganan jalur lebar mencecah 43.38 juta pada 2019 yang meliputi 2.95 juta langganan jalur lebar tetap – peningkatan 10.9 peratus berbanding 2.26 juta pada tahun sebelumnya.

Langganan jalur lebar mudah alih pula meningkat sebanyak 9.9 peratus kepada 40.42 juta (36.79 juta pada 2018) dan bagi liputan kawasan berpenduduk pula, liputan teknologi 3G adalah sebanyak 95.5 peratus pada 2019 (94.7 peratus pada 2018).

Liputan 4G evolusi jangka panjang (LTE) berada di paras 82.2 peratus pada 2019 berbanding 79.7 peratus pada tahun sebelumnya.

Selain itu, tempoh Perintah Kawalan Pergerakan (PKP) menyaksikan kadar penggunaan jalur lebar yang tinggi dan menyedari hakikat itu, kerajaan telah mengumumkan Pakej Rangsangan Ekonomi Prihatin Rakyat pada 27 Mac lepas menerusi penawaran beberapa pakej khas termasuk 1GB internet percuma setiap hari.

Dalam pada itu, teknologi 5G yang sedang dilaksanakan juga dijangka mengubah tahap kesalinghubungan dan menjadi pemboleh ubah penting untuk ekonomi negara sekali gus mempengaruhi kehidupan rakyat, perniagaan dan kerajaan secara holistik.

Sementara itu, Pengerusi SKMM Al-Ishsal Ishak berkata Hari Telekomunikasi dan Masyarakat Berinformasi Sedunia (WTISD) yang disambut setiap 17 Mei sejak 1969, bermatlamat untuk meningkatkan kesedaran rakyat mengenai potensi yang dicapai melalui penggunaan internet serta teknologi komunikas dan maklumat kepada rakyat dan negara.

“Justeru, sebagai badan kawal selia industri K&M, SKMM komited untuk memastikan masyarakat di negara ini terus berhubung dan berupaya untuk memperoleh faedah daripada kesalinghubungan yang berkualiti tinggi,” katanya.

Tema sambutan WTISD 2020 adalah ‘Connect 2030: ICT for Sustainable Development Goals’ (Kesalinghubungan 2030 : ICT Bagi Matlamat Pembangunan Mampan) yang memberi fokus kepada kemajuan dan kemunculan trend baharu ICT atau teknologi maklumat dan komunikasi sebagai pemangkin pembangunan pintar dan mampan selain memelihara ekonomi, alam sekitar dan sosial. – Bernama

See author's posts


MAB mulakan langkah penstrukturan semula

KUALA LUMPUR: Malaysia Airlines Bhd (MAB) telah memulakan langkah penstrukturan semula segera untuk terus relevan dan mengekalkan kelangsungannya selepas terpaksa bertindak menyemak semula rancangan perniagaan jangka panjang (LTBP) akibat pandemik Covid-19.

Pendekatan yang diambil termasuk menyusun semula rangkaian dan pesawat penerbangan nasional itu bagi membolehkannya mengharungi ketidaktentuan landskap penerbangan serta jangkaan penyusutan permintaan di masa-masa akan datang.

“Pelan ini yang memerlukan penstrukturan semula perniagaan dan struktur modal Kumpulan Penerbangan Malaysia (MAG) yang menyeluruh, juga amat bergantung kepada peranan atau sumbangan individu dan semua pihak berkepentingan yang relevan. Ini penting dalam menyokong (usaha) kumpulan untuk keluar daripada krisis ini dengan mempunyai modal mencukupi serta keadaan kewangan yang baik,” kata MAB dalam satu kenyataan semalam.

Menerusi kenyataan itu juga, MAB mengesahkan sudah menghubungi pihak pemberi pajakannya, pemiutang dan pembekal utama berhubung langkah penstrukturan semula yang dijangka selesai dalam tempoh beberapa bulan akan datang.

Namun, tegasnya, sekiranya usaha itu tidak membuahkan hasil, kumpulan tersebut tiada pilihan kecuali melaksanakan langkah lebih drastik.

Apabila MAB dan semua syarikat sekutunya di bawah MAG melancarkan LTBP pada awal 2019, kumpulan itu telah meraih pendapatan bersih selepas cukai (NIAT) menyeluruh yang lebih baik berbanding 2018 iaitu 18 peratus lebih awal daripada sasaran manakala pendapatan kumpulan meningkat 7.0 peratus tahun- pada tahun (YoY).

Menurutnya, peningkatan prestasi NIAT itu mampu dicapai walaupun dalam persekitaran harga bahan api yang tinggi, kenaikan pertukaran mata wang asing (forex) dan impak MFRS16 (standard perakaunan untuk pajakan).

Perolehan bagi tempat duduk kilometer tersedia (RASK) meningkat sebanyak 3.0 peratus manakala pulangan menokok sebanyak 5.0 peratus didorong oleh peningkatan 5.0 peratus dalam tempat duduk tersedia bagi setiap kilometer (ASK) YoY.

Syarikat penerbangan itu turut mencatat keputusan RASK pada separuh kedua 2019 yang merupakan RASK tertinggi dalam tempoh tiga tahun.

MAB berkata, ia turut mencatat peningkatan ketara operasi, melepasi sasaran prestasi mengikut masa pada 80 peratus dengan pencapaian sebanyak 83 peratus – angka terbaik sejak 2015 manakala isu kendalian bagasinya telah bertambah baik kepada 5.6 beg bagi setiap 1,000 penumpang iaitu terbaik sejak lima tahun lepas.

Indeks perkhidmatan penggunanya turut meningkat kepada 78 peratus yang juga terbaik dalam empat tahun sebelumnya manakala skor promoter bersih menokok kepada +14 berbanding -22 dalam tiga tahun terakhir ini.

Kumpulan itu juga dijangkakan meneruskan momentum baik pada 2020 namun Covid-19 telah menyebabkan berlakunya tindakan penutupan yang belum pernah berlaku di serata dunia sehingga memaksa syarikat penerbangan menggantung operasi dan hampir semua pesawat tidak dapat digunakan bagi sebahagian besar tempoh pada Mac hingga Jun tahun ini.

Pada kemuncak krisis Covid-19, MAG tetap meneruskan khidmat kepada negara dan pelanggan dengan mengekalkan beberapa hubungan domestik dan meminimumkan penerbangan antarabangsa, kebanyakannya bagi tujuan pergerakan penting, penerbangan pulang selain memastikan rantaian bekalan global dikekalkan menerusi operasi kargo.

Impak kewangan negatif itu menyebabkan kumpulan terpaksa bertindak mengurangkan kos dan mengawal tunai, termasuk melaksanakan potongan gaji yang ketara untuk keseluruhan pasukan pengurusan dan juruterbang, memperkenalkan cuti tanpa gaji, rundingan semula kontrak dalam usaha mengekalkan kelangsungan serta melindungi sebanyak mungkin pekerjaan yang ada.

MAB menjangkakan pandemik itu yang hanya menunjukkan tanda-tanda pemulihan kecil dan mencatat kemunculan semula di beberapa pasaran tanpa sebarang vaksin dihasilkan setakat ini serta sekatan sempadan yang masih dilaksanakan di pasaran utama, akan menjejaskan permintaan penerbangan santai dan perjalanan perniagaan dalam beberapa tahun akan datang.

“Sebagai penerbangan nasional, MAG berhasrat untuk memastikan wujudnya tahap kesalinghubungan berterusan untuk penumpang serta meminimumkan impak ke atas mata pencarian tenaga kerja serta pergantungan industri secara langsung dan tidak langsung terhadap operasinya,” katanya.- Bernama

See author's posts


Tun Taib pencetus inspirasi

SETIAP tahun, sambutan hari kelahiran Yang di-Pertua Negeri Tun Pehin Sri Abdul Taib Mahmud di- sambut pada Sabtu dengan tahun ini pada 10 Oktober (hari ini).

Tun Taib dilantik menjadi Yang di-Pertua Negeri Sarawak sejak 2014, ketika berusia 70-an. Sebelum ini, Tun Taibadalah Ketua Menteri Sarawak selama  lebih tiga dekad.

Beliau ialah Yang di-Pertua Negeri Sarawak yang ketujuh. Sebelum itu beliau menjadi Ketua Menteri dari 1981 hingga 2014.

Pada 12 Februari 2014 beliau menyerahkan surat peletakan jawatan sebagai Ketua Menteri Sarawak kepada Yang di-Pertua Negeri ketika itu Tun Datuk Patinggi Abang Muhammad Salahuddin.

Maka tamatlah tempoh 33 tahun Tun Taib sebagai Ketua Menteri Sarawak, satu rekod dengan perkhidmatan paling lama yang mungkin sukar dipecahkan pada masa akan datang.

Beliau menerima pelantikan sebagai Yang di-Pertua Negeri Sarawak yang ketujuh daripada Yang di-Pertuan Agong di Istana Negeri pada 28 Februari 2014.

ASAL DAN PENDIDIKAN

Tun Taib dilahirkan pada 21 Mei 1936 di Kampung Sungei Merbau, Miri. Bapa beliau, Mahmud Bin Haji Abang Yahya adalah keturunan Pehin Datu Yahya Setia Raja, seorang aristocrat dari Istana Diraja Brunei.

Ketika beliau berusia lima tahun tentera Jepun menyerang Miri pada tahun 1941. Ketika itulah bapa Tun Taib membawa keluarganya ke kampung nenek moyangnya di Mukah.

Selepas Jepun menyerah kalah, keluarga Mahmud kembali semula ke Miri dan Tun Taib bersekolah di Sekolah Melayu Anchi dan kemudiannya di St Joseph’s Primary School di Jalan Merbau.

Sebelum beliau memenangi biasiswa Shell untuk melanjutkan pelajaran sekolah menengah di St Joseph’s Secondary School di Kuching.

Semasa di bangku sekolah cita-cita Tun Taib ialah untuk menjadi doktor tetapi pamannya, Tun Abdul Rahman Ya’kub mendesaknya untuk menjadi seorang peguam.

Pada 1958 beliau mendapat Biasiswa Colombo Plan dan melanjutkan pelajaran di University of Adelaide di Selatan Australia, sehingga memperolehi Sarjana Perundangan padaSelepas graduansi beliau dilantiksebagai sekutu Hakim Sir Herbert Mayo di Mahkamah Tinggi Australia Selatan.

Tun Taib kemudiannya melanjutkan pengajian di Harvard International Summer Course.

MINAT

Tun Taib merupakan peminat setia P. Ramlee sehingga sering menyanyikan lagu-lagu seniman agung itu pada kebanyakan majlis rasmi.

Beliau kemudiannya menjadi penaung, pertandingan lagu-lagu P. Ramlee di Kuching. Namun di samping itu mungkin tidak ramai mengetahui bahawa Tun juga amat meminati lagu Secret Love yang dinyanyikan oleh Doris Day.

Minat terhadap lagu tersebut bermula selepas berlaku memori yang tidak dapat beliau lupakan di Kuching sebelum melanjutkan pendidikan ke Australia.

Selain itu beliau meminati Sastera Melayu terutama sekali pantun, di samping seni bangsawan.

Beliau banyak menulis buku terutama sekali tentang Islam.

PENGLIBATAN DALAM POLITIK

Sekembalinya ke Sarawak, Tun Taib bertugas dalam Crown Council dari 1962 hingga Atas desakan pamannya beliau menubuhkan Barisan Ra’ayat Jati Sarawak (BARJASA).

Beliau kemudiannya meletak jawatan dari Crown Council pada 1963 sebaik sahaja dilantik sebagai Naib Pengerusi BERJASA.

Pada Pilihan Raya majlis tempatan 1963 BERJASA memenangi 44 daripada 429 kerusi. Ketika itu Parti Nasional Sarawak (SNAP) menjadi parti yang menang majoriti yang besar dan Stephen Kalong Ningkan menjadi Ketua Menteri Sarawak pertama.

Pada 22 Julai 1963 Tun Taib dilantik sebagai Menteri Perhubungan dan Kerja Raya sehingga 1966. Seterusnya pada 1967 Tun Taib dilantik sebagai Menteri Pembangunan dan Perhutanan di bawah kepimpinan Ketua Menteri baharu, Penghulu Tawi Sli.

Tidak lama selepas itu, Tun Taib dilantik sebagai Timbalan Menteri Persekutuan di bawah portfolio Timbalan Menteri Perdagangan dan Industri dari 1968 hingga 1970.

Semasa pilihan raya umum 1970 beliau memenangi kerusi Kota Samarahan dan memegang beberapa portfolio seperti Timbalan Menteri di Jabatan Perdana Menteri (1970-1972) dan Menteri Sumber Asli (1972-1974).

Pada 1980 beliau dilantik sebagai Menteri Wilayah Persekutuan sebelum mengundur diri dari Kabinet Persekutuan pada Mac 1981 untuk kembali ke Sarawak.

Pada pilihan raya kecil kawasan Sebandi pada Mac 1981 Tun Taib menang tanpa ditandingi. Kawasan itu dikosongkan oleh Datuk Hajah Sharifah Mordiah untuk memberi laluan kepada Tun Taib kembali ke arena politik Sarawak.

Dalam Kabinet Sarawak, Tun Taib pada mulanya dilantik sebagai Menteri Tanah dan Galian. Pada 26 Mac 1981 Tun Abdul Rahman Ya’kub mengosongkan jawatan Ketua Menteri Sarawak untuk menjadi Yang di-Pertua Negeri manakala Tun Taib mengambil alih sebagai Ketua Menteri Sarawak keempat.

See author's posts


Bahang ‘serangan’ Covid-19

TRIPOLI:
Ratusan penunjuk perasaan mengadakan demonstrasi di bandar Tripoli semalam
kerana tidak berpuas hati dengan keadaan ekonomi yang makin merosot, sehingga
mencetuskan pertempuran dengan pasukan keselamatan di saat penularan wabak Covid-19.

Lelaki,
wanita dan kanak-kanak turun ke jalanan dengan melaungkan
‘revolusi, revolusi’ menuju ke Bangunan
Parlimen, bagaimanapun berjaya dihalang oleh tentera sehingga mencetuskan ‘pertempuran’.

Beberapa
penunjuk perasaan melemparkan batu, bagaimanapun tentera menembak ke udara
untuk cuba menyuraikan keadaan di kawasan Al-Nour Square.

Sementara
itu, Agensi Berita Nasional melaporkan bahagian hadapan bank dirosakkan dan
menurut tentera, terdapat beberapa bank dibakar manakala bom molotov dilempar
ke arah kenderaan tentera.

Dalam
satu kenyataan selepas tengah malam, tentera meminta supaya ‘penunjuk perasaan
bersurai’ dan mengosongkan jalan.

Menurut
pasukan Palang Merah, pihaknya membawa tiga orang ke hospital, dan merawat yang
lain di tempat kejadian.

Lubnan
menghadapi krisis ekonomi terburuk sejak perang saudara 1975-1990, yang kini
diburukkan lagi oleh perintah berkurung di seluruh negara dalam usaha
membendung penyebaran pandemik Covid-19.

Mata
wang negara itu pula susut lebih daripada separuh nilainya.

Keadaan
ekonomi meruncing Ini berlaku di seluruh negara, tetapi Tripoli paling teruk
terkesan kerana lebih daripada separuh penduduknya tinggal di bawah garis
kemiskinan.

Ketika
tunjuk perasaan besar-besaran meletus di Lebanon pada Oktober terhadap yang
dirasakan sebagai rasuah dan salah tadbir urus rasmi, Tripoli pantas dikenali
sebagai bandar ‘gerakan jalanan’.

Di
bandar selatan Sidon pula, penunjuk perasaan melemparkan batu dan mercun ke
arah di ibu pejabat bank pusat. – AFP

See author's posts


Pakej Bantuan Khas Sarawakku Sayang Peruntukan lebih RM1.154 bilion

ALEXANDRA LORNA

KUCHING:Ketua Menteri Datuk Patinggi Abang Johari Tun Openg mengumumkan 16
pendekatan melalui Pakej Bantuan Khas Sarawakku Sayang yang melibatkan lebih
RM1.154 billion bagi mengurangkan beban rakyat Sarawak dalam menghadapi situasi
pandemik Covid-19.

Beliau berkata pakej tersebut melibatkan perbelanjaan langsung oleh
Kerajaan Sarawak sebanyak RM974.75 juta untuk mengurangkan kesan kelembapan
ekonomi dan mengurangkan beban rakyat Sarawak.

“Ini ditambah pula dengan penangguhan pembayaran balik pinjaman, pengecualian
bayaran dan diskaun perkhidmatan asas Kerajaan Sarawak sebanyak RM179.79 juta
bagi tahun 2020,” katanya pada Sidang Media Khas COVID-19 -Pakej Bantuan
Khas Sarawakku Sayang di Wisma Bapa Malaysia semalam.

Beliau menambah Pakej Bantuan Khas Sarawakku Sayang adalah model bantuan
yang seimbang bagi rakyat dan perniagaan yang terkesan terhadap kelembapan
ekonomi akibat pandemik Covid-19.

“Antara pendekatan yang diambil adalah Bantuan Khas Sarawakku Sayang,
yang melibatkan 430,000 orang dari kategori berpendapatan rendah, kumpulan B40
akan diberi bayaran bulanan sebanyak RM250 untuk 6 bulan (April hingga
September 2020)

“Pendekatan ini akan dibiayai oleh Kerajaan Sarawak sebanyak RM645
juta,” katanya.

Beliau berkata kerajaan Sarawak turut memberikan insentif bulanan khas bagi
kakitangan barisan hadapan yang terlibat dengan Covid-19.

“Kerajaan Sarawak menghormati pengorbanan dan komitmen peribadi
kakitangan barisan hadapan yang secara langsung terdedah kepada risiko
koronavirus semasa menjalankan tugas mereka dalam menguruskan wabak di
Sarawak.

“Kerajaan Sarawak akan menyediakan insentif bulanan khas selama 6
bulan iaitu RM300 kepada 6,232 doktor perubatan, jururawat dan kakitangan
perubatan yang bekerja keras di hospital dan klinik di seluruh Sarawak.

“Insetif ini juga melibatkan RM200 sebulan kepada 535 Pegawai
Imigresen yang menguruskan pintu masuk ke seluruh Sarawak dan RM200 sebulan
kepada 3,395 pegawai PDRM dan pegawai Bilik Gerakan Negeri yang bekerja
sepanjang masa untuk memastikan keselamatan dan keselamatan rakyat Sarawak.

“RM200 sebulan juga akan diberi kepada seramai 590 pegawai Angkatan
Tentera Malaysia (ATM) yang mengendalikan sempadan dan membantu polis dalam
mengekalkan undang-undang dipatuhi dan ketenteraman terjaga dan 590 kakitangan RELA
yang bekerja sepanjang masa untuk memastikan keselamatan kawasan
kejiranan,” katanya sambil menambah pendekatan ini menelan belanja
sejumlah RM17.35 juta yang dibiayai oleh kerajaan Sarawak.

Beliau berkata pada masa yang sama, ini adalah usaha berterusan kerajaan
Sarawak untuk menggerakkan ekonomi Sarawak ke arah negara maju menjelang 2030.

“Kerajaan GPS Sarawak adalah kerajaan yang prihatin dan kami berada di
sini untuk bersama dengan orang ramai terutama yang terkesan dengan pandemik
ini, terutamanya peniaga, penjaja, peniaga pasar malam dan vendor, serta
pengendali pasar Tamu dan bazar Ramadhan,” jelas beliau.

Abang Johari terdahulu berkata pakej tersebut memberi tumpuan untuk
mengurangkan kesan Covid-19 dan melindungi kesejahteraan rakyat Sarawak melalui
16 pendekatan proaktif disasarkan kepada kakitangan barisan hadapan, isi rumah
dan komuniti perniagaan yang pada masa ini memerlukan sokongan paling banyak.

Menjawab soalan mengenai pengagihan bantuan khas Sarawakku Sayang kepada
golongan berpendapatan rendah dan B40, beliau berkata agihan akan dibuat
berdasarkan senarai yang disediakan oleh Lembaga Hasil Dalam Negeri (LHDN) yang
mengikuti modal sistem bantuan sara hidup.

“Bantuan ini akan dikreditkan kepada akaun penerima yang layak
berdasarkan senarai LHDN,” ujarnya.

Beliau
turut menambah bantuan ini akan turut diagihkan kepada golongan gelandangan
(homeless) melalui senarai daripada Jabatan Kebajikan Masyarakat.

See author's posts


Schalke kehilangan khidmat Serdar

SCHALKE yang bergelut dengan prestasi dalam Bundesliga, telah kehilangan penjaring terbanyak mereka Suat Serdar untuk sepanjang musim ini dengan kecederaan ligamen kaki, kata ketua jurulatih David Wagner semalam.

Serdar, 23 tahun, yang telah menjaringkan tujuh gol dalam liga musim ini daripada posisi tengah, mengalami kecederaan dalam babak kedua dalam kekalahan 3-0 Ahad lepas kepada Augsburg.

Serdar, yang membuat kemunculan sulungnya di Jerman, November tahun lalu, akan menjalani ujian lebih lanjut untuk memutuskan “adakah pembedahan perlu dilakukan akhir minggu ini,” kata Wagner.

Serdar di jangka diketepikan selama tiga hingga empat bulan, terlepas tujuh perlawanan terakhir liga mereka.

Untuk perlawanan liga Khamis ini di Fortuna Duesseldorf, yang berada di tempat ketiga tercorot, pemain tengah Bawah-20 Perancis, Jean-Clair Todibo, yang dipinjamkan dari Barcelona, cergas setelah pulih dari kecederaan pergelangan kaki.

ketiadaan Serdar adalah tamparan terbaru kepada Schalke, yang tidak menang dalam sembilan perlawanan liga terakhir mereka, melepaskan 22 gol dan hanya menjaringkan dua gol.

Setelah berada dalam perebutan kejuaraan sebelum Krismas, Schalke turun daripada tangga ketiga pada bulan Disember kepada tempat kelapan.

Tekanan semakin meningkat terhadap bekas bos Huddersfield Town, Wagner, yang mengakui keadaannya “tidak menyenangkan”, setelah dibelasah 4-0 di Dortmund sebelas hari lalu.

“Pada masa ini kami bukan lagi pasukan seperti di separuh pertama musim ini,” kata Wagner.

“Anda tidak dapat membandingkan jenis bola sepak yang kami mainkan ketika itu.” – AFP

See author's posts